text:
INKURU Y’URUKUNDO : BAMUBEREYE ISOKO Y’AMARIRA (Igice cya mbere)
Urukundo ni rwiza ruranezeza ntako bisa iyo ukunze ugakundwa ariko na none birababaza iyo uhemukiwe n’uwo ukunda wihebeye. Bamwe ibyari ibyishimo bibabera isoko y’amarira Kubera guhemukirwa mu rukundo.
Iyi ni inkuru y’uruhererekane, muzajya mukurikira hano kuri www.urugero.com
Mutangire mwisomere.
Umulisa Rosine yavukiye mu karere ka Kicukiro ho mu mujyi wa Kigali akaba yaravutse ku wa 3,werurwe,1988. Yavukiye mu muryango w’abana batatu akaba yarakurikiraga musaza we Kalisa ndetse nawe agakurikirwa na Mireille wari muto iwabo. Yari umwali utuje udasamara bibereye umwali w’i Rwanda, yari umwali w’igikundiro,yari umwali wuje ubuhanga kandi akamenya gufata icyemezo.
Hari mu mwaka wa 2009, Ubwo yigaga mu mwaka wa kabiri wa kaminuza niho yaje kumenyana na Musoni umusore ufite igikundiro, bahuriye mu bukwe bwa mubyara wa Rosine maze baza gukundana. Icyo gihe Musoni wari ufite imyaka 25, yari yararangije kwiga afite akazi gusa ntiyari yishimiye umushahara yahembwaga.
Rosine na Musoni barakundanye karahava bigaragarira bose ndetse Rosine buri gihe yahoraga abwira Jeannette inshuti ye magara Ko asigaye abona Musoni ariwe muhungu w’ubuzima bwe Ko ariwe bazibanira ubuziraherezo.Amagambo meza y’urukundo ntiyaburaga hagati yaba bombi.Ntibyatinze, Rosine arangiza kwiga kaminuza ndetse aza no kubona akazi ubwo niko urukundo rwe na Musoni rwari rukomeje gusagamba dore Ko bari bamaranye imyaka 4 bakundana.
Nubwo hari hashize imyaka ine Rosine na Musoni bakundana ariko, Rosine yatangiye kubona umukunzi we Musoni agenda ahinduka, ntiyari akimubonera umwanya nkuko byari bisanzwe dore Ko yamubwiraga ko asigaye afite akazi kenshi kandi ari gukora ibishoboka ngo ashakishe akandi kazi dore Ko yahoraga avuga Ko atishimiye umushahara ariko Rosine we yari atangiye gucyeka ko Musoni yaba asigaye aharira umwanya we undi mukobwa gusa Musoni yakomeje kumuhumuriza amubwira Ko ariwe wenyine akunda ndetse Ntibyatinze Musoni aza kumusaba ko bazibanira maze Rosine wari waramaze kwihebera uyu muhungu aramwemerera.
Ubwo hari mu kwezi kwa gatanu, 2014, nibwo Musoni na Rosine bahise batangira imyiteguro y’ubukwe bwagombaga kuba mu kwezi kwa munani , 2014. Rosine yari anezerewe cyane, maze habura ukwezi kumwe ngo ubukwe butahe imyiteguro igeze kure nibwo Rosine yaje kubona ubutumwa bugufi kuri telefoni , arabusoma gusa akimara kubusoma ahita yijima mu maso amarira atangira kumutemba ku matama ararira maze musaza we Kalisa aza kumukomangira amubaza ikimuriza aho kugira ngo Rosine amusubize ahubwo amwereka bwa butumwa bugufi yakiriye musaza we niko gutangira gusoma…
Ese Rosine wari mu byishimo yitegura gushyingirwa, ubu butumwa yakiriye bumuteye kurira buhatse iki? Ese ninde ubwohereje?
Urarikiwe igice cya kabiri cy’iyi nkuru Bamubereye isoko y’amarira hano kuri www.urugero.com
Yanditswe na Umukiza Evelyne.


c: text/html

text:
Nyamasheke: Harasabwa imbaraga za buri wese ngo Ruswa icike burundu.
Mu nama Tansparency international Rwanda, ishami rya Rusizi yagiranye n’abafite aho bahurira no gukemura ibibazo by’abaturage bo mu karere ka Nyamasheke, hagarutswe ku ruhare rwa buri wese mu ntambara yo guhashya burundu ruswa n’akarengane.
Mu ijambo rye, Kabera Pierre Claver ushinzwe politiki n’amategeko muri transparency international Rwanda yavuze ko bisaba imbaraga za buri wese ngo ruswa icike burundu, ikaba ariyo mpamvu transparency international Rwanda iganira n’abantu batandukanye ibasaba ko babigiramo uruhare ngo barebe uko yacika burundu.
Yavuze ko u Rwanda rufite gahunda yo guca ruswa kandi rukaba runamaze gutera intambwe ishimishije urebye uko ibipimo bya transparency international bibigaragaza, aho rwavuye ku mwanya wa 102 ku isi mu mwaka wa 2009, ubu rukaba rugeze ku mwanya wa 49 mu mwaka wa 2011.
Yongeyeho ko ubu muri Afurika yose ruri ku mwanya wa 4 naho mu muryango w’ibihugu bya Afurika y’iburasirazuba rukaba ruri ku mwanya wa mbere mu kurwanya ruswa.
Kabera yagize ati: “dukwiye gushyiramo ingufu ngo dukomeze dutere imbere tube twaba n’abambere muri afurika buri wese abigizemo uruhare kandi ubushake bwa politiki burahariâ€.
Yavuze ko imiyoborere myiza itabaho hari ruswa kandi ko iyo urebye aho imiyoborere myiza igeze mu Rwanda bigaragaza ko ruswa iri gucika intege.
Akarere ka Nyamasheke ngo kageze kure mu rugamba rwo guhangana no guca Ruswa bityo iyi nama ikaba iri bubahe ingufu mu gukomeza urwo rugamba. Yavuze ko nubwo urwanda ruhagaze neza mu rugamba rwo guca ruswa burundu, badakwiye kwirara ahubwo bafite ingamba zo gukomeza urugamba, nk’uko umuyobozi w’ishami ry’ubutegetsi mu karere ka Nyamasheke, Habyarimana Jovith yabitangaje.
Babyarimana yagize ati: “turusheho gutera intambwe igana imbere n’ubwo aho twari turi hashimishijeâ€.
Muri iyi nama kandi, abayitabiriye beretswe ibyo ikigo cya transparency international Rwanda gishinzwe gukora ubuvugizi no gutanga ubujyanama mu by’amategeko (ALAC) gikorera muri Rusizi na Nyamasheke cyagezeho mu mezi icyenda kimaze gikora, ndetse n’ubushakashatsi bwakozwe burebana n’uko imanza zaciwe zirangizwa.

robotstxt: allowed

filter: keep


text:
MINEDUC yongeye kurinda umuvundo ku banyeshuri bajya mu biruhuko
Nk’uko bisanzwe bigenda mu itangira ry’abanyeshuri no kujya mu biruhuko kwabo, Minisiteri y’Uburezi yashyize ahagaragara kuri uyu wa 15 Werurwe gahunda y’uko bazataha ku buryo bose bagera mu ngo nta muvundo mu gutega imodoka.
Abazabimburira abandi gutaha tariki ya 28 Werurwe ni abo mu bigo by’amashuri biherereye mu turere twa Nyanza, Ruhango, Huye mu Ntara y’Amajyepfo, Rusizi na Nyamasheke mu Ntara y’Iburengerazuba, Nyarugenge, Kicukiro na Gasabo mu Mujyi wa Kigali bazasubire ku ishuri ku (...)
Nk’uko bisanzwe bigenda mu itangira ry’abanyeshuri no kujya mu biruhuko kwabo, Minisiteri y’Uburezi yashyize ahagaragara kuri uyu wa 15 Werurwe gahunda y’uko bazataha ku buryo bose bagera mu ngo nta muvundo mu gutega imodoka.
Abazabimburira abandi gutaha tariki ya 28 Werurwe ni abo mu bigo by’amashuri biherereye mu turere twa Nyanza, Ruhango, Huye mu Ntara y’Amajyepfo, Rusizi na Nyamasheke mu Ntara y’Iburengerazuba, Nyarugenge, Kicukiro na Gasabo mu Mujyi wa Kigali bazasubire ku ishuri ku itariki ya 19 Mata 2013.
Naho Uturere twa Gisagara, Kamonyi, Nyaruguru na Nyamagabe mu Ntara y’Amajyepfo, Karongi Rutsiro, Ngororero, Rubavu na Nyabihu mu Ntara y’Iburengerazuba bazataha tariki ya 29 Werurwe, bazasubire ku mashuri yabo tariki ya 20 Mata.
Ku tariki ya 30 Werurwe hazataha abo mu bigo byo mu Turere tw’Intara y’Amajyaruguru n’iy’Iburasirazuba, bazasubire ku ishuri tariki ya 21 Mata 2013.
Umunyamabanga wa Leta ushinzwe amashuri Abanza n’Ayisumbuye, Dr. Mathias Harebamungu, yavuze ko abanyeshuri bategetswe kuba bambaye umwambaro w’ishuri, abayobozi n’ibigo n’ababyeyi bakubahiriza gahunda nk’uko yatanzwe.
Dr Harebamungu yasabye ko ikigo cya Leta gishinzwe gitwara abagenzi, ONATRACOM , cyazakoresha imodoka zacyo mu kugoboka abanyeshuri bo mu turere tudakunze kubonekamo imodoka.
Mu gihe itaha ry’abanyeshuri rigiye kuba igiciro cya Essence muri iki cyumweru cyariyongereye, Ikigo Ngenzuramikorere gishinzwe imirimo imwe n’imwe ifitiye igihugu akamaro (RURA) kibukije ko abashoferi batagomba kubyitwaza bongera ibiciro.
Deo Muvunyi ushinzwe gutwara abantu n’ibintu muri RURA, ati “Nta wufite ububasha bwo guhindura ibiciro cyeretse inzego zibifitiye ububasha, RURA yiteguye guhana uwaramuka abikoze.”
Ibigo bitwara abagenzi kandi bisabwa gusuzumisha ibinyabiziga byabo kugira ngo umutekano w’abanyeshuri uzabe wizewe, hakanashyirwaho isaha ntarengwa yo guhaguruka hirindwa ko abana bakererwa bigatuma bagera iyo bajya mu ijoro.
MINEDUC itangaza ko Intara y’Amajyepfo iza ku isonga mu kunoza gahunda y’itangira n’itaha ry’abanyeshuri nk’uko gahunda ipa yatanzwe, mu gihe Umujyi wa Kigali utungwa agatoki kutabyubahiriza.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ibanga ryo guteka pizza iryoshye cyane
Eugenia Chang, umwarimu w’imibare muri kaminuza ya Sheffield mu Bwongereza yashyize ahagaragara ibanga (formule) ryo gutegura pizza ya ntamakemwa.
Uwo mugore ashyize ahagaragara ibanga rya pizza nyuma yo kubisabwa na PizzaEpress, ikigo giteka kikanacuruza pizza mu Bwongereza.
Ni formule yakoze ashingiye ku mubyimba w’igifunyango (pâte à pizza/pizza dough), ingano y’ibindi birungo bijya muri pizza ndetse n’umwanya igomba kumara mu ifuru.
Abayobozi ba PizzaEpress bamaze kubona ko pizzas za cm35 z’umurambararo ari zo zigurwa cyane kurusha iza cm28 bashatse kumenya impamvu, ni ko guha akazi Eugenia Chang ngo aze kubakorera inyigo.
Uwo mugore w’umuhanga mu mibare, yababwiye ko ibanga rya mbere mu gukora pizza ya ntamakemwa ari ugutunganya igifunyango cyorohereye kandi ibirungo bikaba byinshi ugereranije n’umubyimba w’igifunyango.
Chang akomeza avuga ko ubwinshi bw’ibirungo butuma igifunyango kirushaho koroha, bigatanga pizza itumagaye kandi iryoshye.
Mu kiganiro n’ikinyamakuru the Daily Mail, Chang avuga ko imibare uyisanga mu buzima bwa buri munsi yemwe no mu biryo, kandi kuri we ngo imibare n’ibiryo ni byo bintu bya mbere akunda ku isi.
Usibye iyo formule ya Dr Chang, umuhanga mu gukora pizza witwa Carole nawe yashyize ahagaragara uburyo bateguramo pizza.
Ibirungo by’igifunyango cya pizza ebyiri zifite za cm30:
Amagarama 400 y’ifarini,
Amagarama 255 y’amazi,
Ikiyiko cy’umusemburo wabigenewe,
Ikiyiko cy’amavuta ya olive
Ikiyiko cy’umunyu.
Uko bategura igifunyango cya pizza ebyiri za cm30
1. Shyira 2/3 bya ya farini mu cyo ugiye gufunyangiramo, ushyiremo ikiyiko cy’umusemburo n’amazi (255g) ubundi ubivange ubitereke bimare byibuze iminota 20.
2. Ongeramo ikiyiko cy’umunyu, ikiyiko cy’amavuta ya olive ubundi ugende wongeramo bukebuke ya farini yasigaye (1/3) hanyuma utangire ufunyange kugeza igihe igifunyango cyawe kinoze ugenda uminjiramo agafarini gake kugira ngo kitaza kumagara.
3. Igifunyango cyawe ugikatemo ibice bibiri, ubundi ubikoremo ibibumbe bibiri byiburungushuye nk’umupira hanyuma ubishyire mu dusorori (bols) tubiri wasizemo utuvuta duke twa olive ukoresheje igipapuro kinwaza amavuta (papier absorbant), nurangize upfundikire twa dusorori ukoresheje ishashi zabigenewe (papier film) hayuma ubishyire muri frigo bimare byibuze amasaha 48h, ariko ibyiza ni hagati y’iminsi 3-4.
4. Vana ibifunyango byombi muri frigo ubishyire ku isahane waminjiriyeho agafarini hanyuma ubitwikirize ishashi yabigenewe (papier film) kugira ng bitaza kumagara, ubundi ubireke bimare hagati y’isaha 1-2 kugira bishiremo ubukonje bwo muri friga.
5. Cana ifuru kugeza byibuze kuri 280°C, mu gihe utegereje ko icamuka, fata bya bifunyango byawe byombi ubikande n’intoki ubirambura ku meza kugeza igihe bibaye nk’ibiziga bibiri bifite umurambararo wa cm30 n’umubyimba muto cyane ujya kungana n’uwa karisitiya ya padiri, hanyuma ushyireho ibirungo byawe uba wateguye kare, ubundi ushyire mu ifuru bimaremo hagati y’iminota 8-12.
MURYOHERWE!


text:
Amashyamba y’abigenga ni yo menshi ariko afashwe nabi-Ngabonziza Prime
Umuyobozi w’Ikigo cy’igihugu gishinzwe amazi n’amashyamba (RWFA), Ngabonziza Prime, avuga ko amashyamba y’abaturage n’ay’ibigo byigenda ari yo menshi ariko afashwe nabi.
Yabitangaje kuri uyu wa 25 Nzeli 2017, ubwo abakozi b’icyo kigo bagiranaga ikiganiro n’abanyamakuru, kikaba cyari kigamije kureba uko amashyamba mu Rwanda ahagaze, uko yitabwaho n’uko yakwiyongera hagamijwe kuyabungabunga.
Mu Rwanda amashyamba afatwa mu buryo butatu, hari amashyamba y’abaturage n’ibigo byigenga angana na 71%, aya Leta 27% n’ay’uturere angana na 2%.
Ngabonziza avuga ko amashyamba y’abigenga afashwe nabi kuko kenshi asarurwa igihe kitaragera bigatuma atanga umusaruro muke.
Agira ati “Ubundi nk’amashyamba y’inturusu ari na yo menshi, yakagombye gusarurwa amaze nibura imyaka 10, ariko 13% by’ayo asarurwa ari munsi y’imyaka itanu.
Andi 33% agasarurwa ku myaka itanu. Ni ikibazo gikomeye tugomba kurwanya kuko ibiti biba bitarageza igihe cyo gusarurwa”.
Ikindi ngo ni uko abaturage bataramenya ko ibiti biterwa, bikabagarirwa, bigakurikiranwa kugeza bisaruwe.
Ibyo iyo bidakozwe ngo bituma n’umusaruro amashyamba yinjiriza igihugu utazamuka, kuko ngo kugeza ubu amashyamba yinjiza 50% gusa by’ibyo yakagombye kwinjira.
Kabayiza wo mu Karere ka Gasabo na we ngo iyo ateye ibiti yongera kujya kubireba ajyanywe no kubisarura.
Ati “Kuva kera nabonaga ba data batera ibiti ariko nta kindi nabonaga babikorera kandi bigakura neza. Nanjye iyo mbiteye numva biba bihagije, mba ntegereje ko bikura ngatema ibyo nkeneye naho ibyo kubagara ishyamba simbizi”.
Minisitiri w’Ubutaka n’Amashyamba, Francine Tumushime, agaruka ku kigiye gukorwa kugira ngo ibiti birusheho kubungabungwa.
Ati “Turagomba gutera ibiti byinshi, ariko tukanamenya ko igiti gitewe cyanakuze. Hakenewe rero ubukangurambaga kugira ngo abantu bamenye ko ibiti bigomba kwitabwaho, tukanagabanya ikoreshwa ryabyo cyane cyane mu bicanwa, abantu bakayoboka gaze ndetse n’imbabura za canamake”.
Yakomeje asaba Abanyarwanda kuzitabira umunsi wo gutangiza gahunda yo gutera ibiti no kubyitaho, uzaba ku ya 28 Ukwakira 2017.
Muri 2016 ngo umusaruro uturuka ku mashyamba winjije miliyari 60frw, gusa ngo uracyari muke ari yo mpamvu hari byishi birimo gukorwa ngo uzamuke nk’uko ubuyobozi bwa RWFA bubivuga.
Ibitekerezo ( 6 )
kubungabunga amashyamba ni ukubungabunga ubuzima.Bigomba guhera mu mashuri y incuke,abanza,ayisumbuye,amakuru kugeza kumukuru,bikaba umuco w umunyarwanda gutera ibiti no kubyitaho kugeza bikuze.Dukeneye kdi tubikora tuzirikana akamaro kabyo muguhindura imibereho yacu mu bukungu ndetse no kugira ikirere cyiza.hakenewe kdi ishoramari ritajenjetse muri iyi Sector.
Muhe akazi gahoraho abakozi bashinzwe Amashyamba mu Mirenge kd bashyirwe mu Mirenge yose ubundi iyo 50% isigaye nayo ijyeho. Minister mushya nabikore rwose kd bizahita bicamo kko biba byiza bifite ubishinzw kd ubikurikirana buri munsi
Ni ikibazo gikomeye pe! Hari abakozi bakora mu Mirenge bashinzwe Amashyamba ariko ntibafatwa neza na mba kd aribo bagafashije ikemuka ry iki kibazo mu buryo burambye kd hari n uturere batabamo. Njye mbona rero bashyirwa kuri organigrame z abakozi bahoraho ba Leta aho kuba abagengwa n amasezerano. Minister abishyire mu bikorwa ubundi murebe ngo Amashyamba arabyazwa umusaruro tukarenga na za Gana
Ikiza nuko byose Byashyira Mubikorwa Muduha akazi kuko Twabyize kuko iyo umuntu yize COMPTABILITE Akanyigisha gutera igiti anambeshya narabyize biranshumuza
Mugomba Tuduha akazi twe twahuguwe (twabyize) Kuko abenshi bahugura abayateye usanga Ntabyo bize ukayoberwa uwabashyizemo .Cg Muzampe akarere kamwe Mwirebere umusaruro nkabyaza Mukubungabunga Amashyamba bitewe numujinya ngira bayangiza ndeba.
Murakoze kukiganiro Cyamashyamba Mutugezaho Nkanjye nize Amashyamba iyo mbonye ibihomba Abaturage bagira Birambabaza gusa twumva Mwatanga Imirimo yo kugira abayafite kubahugura Nkanjye nayize imyaka itatu ark Mugaha akazi umuntu wizb icungamali Kd atazi ibyamashyamba.


text:
Abaganga bashya 168 boherejwe mu mirimo mu bitaro bitandukanye
Abaganga 168 barimo n’abagiye kwimenyereza umwuga mu gihe cy’umwaka wose, boherejwe mu bitaro bitandukanye mu gihugu, aho mu mpanuro bahawe basabwe kuzarangwa n’ubunyamwuga ndetse no gutega amatwi abarwayi kugira ngo babashe kubafasha uko bikwiye.
Muri aba baganga boherejwe mu bitaro binyuranye, barimo 94 bagiye gutangira akazi ndetse n’abandi 74 bagiye kumara umwaka bimenyereza kuvura no kwita cyane ku kumva ibyifuzo by’abarwayi.
Hirya no hino mu bitaro n’ibigo nderabuzima bitandukanye, hakunze kumvikana amajwi y’abaturage bagenda binubira serivisi bahabwa ahanini zabaga zishingiye ku mubare udahagije w’abaganga, aho wasangaga bamwe bavuga ko baza kwivuza bagataha batavuwe.
Mu nama yahuje abaganga 168 bagiye gutangira imirimo yabo mu bitaro bitandukanye kuri uyu wa kabiri tariki 30 Kanama 2016, Minisiteri y’Ubuzima, yahaye impanuro abaganga bagiye koherezwa mu mirimo kugira ngo bazakore kinyamwuga baba abagaragu b’abarwayi kandi babafasha uko bashoboye kose.
Umunyamabanga wa Leta muri Minisiteri y’Ubuzima , Dr Patrick Ndimubanzi yasabye abaganga baba abagiye gutangira akazi n’abandi bagiye kumara umwaka bimenyereza kuvura nyuma yo kurangiza kaminuza kwita cyane ku kumva abarwayi.
Ati “Umurwayi yishimira gusanga umuganga umwumva kuruta uko yasanga wa wundi bavuga ko ari kabuhariwe mu kuvura utamwumva. Mwibuke ko buri murwayi agira umwihariko we, mumutege amatwi ni bwo azabona ko mwamwubashye hanyuma mumusobanurire ibyo mugiye kumukorera n’impamvu zabyo”.
Mu mpanuro ze, Dr Ndimubanzi yashimangiye ko buri kazi kose kagira amahame akagenga bityo ko n’abaganga bakwiye kwitwararika ku mahame n’indangagaciro zigenga umwuga wabo.
Dr Mugabe Fiacre Byiringiro wari uhagarariye abaganga bagiye koherezwa mu kazi ni ukuvuga abasoje umwaka wo kwimenyereza, yatangaje ko uyu mwaka bamaze bimenyereza wabagiriye akamaro kandi ko bituma umuganga arushaho kwigirira icyizere.
Yagize ati "Uyu mwaka dusoje wadufashije kurushaho kwiyungura mu byo twize ,usanga mu ishuri umuntu yiga ibintu byinshi akabyigira rimwe hakaba n’ibyo aba atashyize mu ngiro,ubu rero tugiye gukora ibyo tuzi neza .”
Ku kijyanye no kumva abarwayi, Dr Fiacre yavuze ko ibyo hari igihe biterwa n’umubare muke w’abaganga bityo ko babaye benshi n’umwanya umuganga amara ku murwayi wakwiyongera.
Dr Magnifique Irakoze, umwe mu baganga basoje imyaka itandatu ya kaminuza bakaba bagiye kumara umwaka bimenyereza mu bitaro bitandukanye, yemeza ko abarwayi bazabafata nk’abakiriya babo b’imena kuko badahari ibyo bize baba barabyigiye ubusa.
Agira ati "Abaganga twiteguye kwita ku barwayi no kubumva tutitaye ko ubushakashatsi buvuga ko umuganga yumva umurwayi amasengonda icyenda ubundi agafata umwanzuro,ahubwo tuzaba abagaragu babo kuko badahari ibyo twize twaba twarabyigiye ubusa”.
Abaganga 74 basoje amasomo ya kaminuza bagiye kwimenyereza umwuga, bakwirakwijwe mu bitaro 46 byo mu gihugu hagendewe ku bibakeneye cyane kurusha ibindi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
KANDA HANO UREBE VIDEO
Gusoma ni bimwe mu bihe byiza biba hagati y’abakundana, gusa iyo bikozwe nabi bishobora gutuma uzinukwa kuzongera gusomana n’umukunzi wawe kandi biba bikenewe. Niyompamvu twabakusanyirije amabanga yagufasha gusomana neza n’umukunzi wawe bigatuma azajya ahora abyifuza.
Habaho uburyo butandukanye bwo gusomana, hari ugusomana byoroheje byo gusuhuzana ndetse no gusomana birambuye bikorwa hagati y’abakundana ari nabyo tugarukaho muri iyi nkuru.
Ibi bintu uramutse ubimenye umukunzi wawe yajya yifuza ko mosomana kurusha ibindi.
- Mbere yo gusomana n’umukunzi wawe banza ubyiyumvemo
Gusomana n’igikorwa gituruka ku marangamutima y’urukundo, niba uri gusoma umuntu wumva ko ugomba kubikora ari nk’itegeko ntaho utaniye ntuvoma ibiraha.
Mu mwanya mwiza uba ubonye wo gusoma umukunzi wawe, jya ubikora ubyiyumvamo kandi bijye ku ndiba y’urukundo rwawe. Ibi bizatera umukunzi wawe kubikora neza kandi nawe abikunze.
- Tegura umwanya wo gusomana
Nkuko wabyigishijwe mu mashuri abanza, umwarimu wawe yakubwiye ko gutegura=igihe+ahantu. Mbere yo gusomana n’umukunzi wawe banza umenye ahantu muri urebe n’umwanya mwiza utabangamiye umubereye, ibi bizatuma nawe yishimira ko umusoma nta kintu yikanga.
- Abahanga mu gusomana iminwa yabo ihora itoshye
Nkuko utakwishimira kurya bombo imeze nk’ikigori cyangwa kwaka umugati ngo baguhe ibuye, ni nkuko nta muntu uzishimira kugusoma ufite iminwa yawe ihanda.
Mu gihe uziko iminwa yawe ikunda kwumagara jya usigaho amavuta cyangwa utose iminwa ukoresheje amacandwe kuburyo izahora imeze neza mu gihe uziko uribuhure n’umukunzi wawe kuko bizamutera kumva yishimiye kuyibona bimutere kwifuza kugusoma. Ujye ukora ku buryo iminwa yawe izaba itoshye buri gihe agiye kugusoma.
- Ganiriza umukunzi wawe uko byari bimeze musomana
Umukunzi wawe yishimira ko umubwira uko byari bimeze iyo amaze kugusoma, ibi bimutera kumva ko wabyitayeho kandi wabyishimiye cyane. Iyo yabikoze nabi ukabimubwira bituma ahora yifuza kugusoma ngo yikosore, kandi n’iyo yabikoze neza ahora yifuza kwongera kukunezeza.
- Rinda ururimi rwawe mu gihe murigusomana
Mu gihe ukoresha ururimi rwawe muri gusomana ujye ururinda kujarajara cyangwa gusaragurika. Niba ushaka gukoresha ururimi ujye urukoresha ku munwa wo hejuru, cyangwa igihe nawe yazanye ururimi bikaba ngombwa ko muhuza ururimi.
- Irinde kurumana
Iki ni ikintu kibangamira umuntu wari we wese uri gusomana n’umukunzi. Niba ushaka gusoma umukunzi wawe neza kandi bimunyuze, uzirinde kumuruma iminwa ndetse ururimi rwo ni bibi kurushaho kuko usibye kumukomeretsa biranamubangamira cyane. Jya ugenda gake gake paka ushyitse ku mutima we.
- Guhumiriza mu gihe muri gusomana
Nkuko natangiye mbikubwira haruguru, gusomana n’igikorwa gituruka ku marangamutima y’urukundo. Nimbi uri gusomana n’umukunzi wawe, guhumiriza byongera iby’iyumviro by’igikorwa murimo bigatuma wumva uryoherwa. Uretse ibyo guhumiriza kandi bituma ntakindi warangarira kikaba cyatuma ubikora nabi.
Uramutse urimo gusomana n’umukunzi wawe ahumirije agasanga wowe ukanuye yumva ko ibyo murimo utabyumvamo neza, rero kugirango muryoherwe mwembi bisaba guhumiriza.
- Kubaha igihe umukunzi wawe arimo
Niba ukunda gusoma umukunzi wawe ujye wirinda, kandi ujye umumenya kuko hari igihe wamusoma atari mu bihe byiza. Mu gihe atari mu bihe byiza ntibivuze ko utamusoma ariko icyo gihe umusoma byoroheje nko ku gahanga cyangwa ku kiganza warangiza ukamuhobera.
Ujye umenya igihe cyiza cyo gusomana birambuye n’umukunzi wawe kuko biba byiza cyane.
- Irinde gukabya
Iyo usomye umuntu nk’umwambuzi birangira umeze nkaho uri kumwoza amenyo, niba ushaka gusomana n’umukunzi wawe binyuze umutima twaza gake gake bizamunezeza kurusha ibindi bintu.


text:
Abahanga mu by’ubuzima bagaragaza ko kurya tungurusumu ari ingenzi kuko bifasha kurwanya udukoko twibasira umubiri w’umuntu.
Abahanga mu by’ubuzima bagaragaza ko kurya tungurusumu ari ingenzi kuko bifasha kurwanya udukoko twibasira umubiri w’umuntu.
Tungurusumu ifitiye umubiri wa muntu akamaro kenshi ku buryo bibaye byiza buri wese harya byibura agasate kamwe buri munsi.
Dore impamvu uzasanga ari ngombwa ko urya byibura agasate kamwe ka tungurusumu buri munsi:
Tungurusumu igira umumaro ku muburi kuko indwanya bacteries bikaba bituma irwanya ikanavura indwara nyinshi zitandukanye harimo : ibicurane, ububabare, ama infections atandukanye, ..)
Tungurusumu yakoreshwaga cyane mu buvuzi bwo mu Bushinwa mu bihe byo ha mbere ndetse na nubu usanga ari ryo banga bakoresha mu kwirinda indwara nyinshi zitandukanye aho usanga baragize akamenyero kujya bahekenya agasate kamwe ka tungurusumu buri gitondo.
Mu buryo rusange irinda ibihaha igakingira ingingo zifatwa n’indwara, igatuma igingo zisohora imyanda , ikamagana izindi mvururu mu mubiri.Tungurusumu kandi ikoresha neza indurwe zo mu gifu. Itera kwituma neza no kunoza neza kw’igifu. Ifite kandi imbaraga zirwanya inzoka zo mu nda n’indwara z’imitsi.
Tungurusumu yorohereza amaraso mu rugendo kandi ikabuza umuvuduko urenze urugero rwayo. Ikora mu mpande zombi ; ku bafite amaraso agenda buhoro no ku bafite amaraso yihuta, ikayasubiza kuri gahunda ikwiriye.
Gusukura amaraso
Gutunganya neza ubushake bwo kurya
Kurwanya no kuvura ibicurane n’izindi ndwara zifata ubuhumekero, bronchite, inkorora,..
Kuvura indwara z’impatwe( constipation)
Gutuma impyiko zikora neza
Kuvura indwara z’uruhu
Kurwanya kanseri y’ibihaha,…
Uko wakura impumuro mbi mu kanwa nyuma yo kurya tungurusumu
Ku bantu badakunda impumuro ya tungurusumu, ufata urubuto rw’ikawa ikaranze ukaruhekenya cyangwa ugahekenya ibibabi bya persil nshyashya, cyangwa se ibibabi bya menthe( umwenya)
Ushobora kandi kurya tungurusumu mu bundi buryo nko kubanza kuyikaranga mu mavuta, kuyikatira ku biryo, kuyiteka mu biryo n’ibindi. Gusa kugirango ikore neza ubanza kuyikata ikamara iminota icumi ukabona kuyiteka.
Ushobora kandi no kurya tungurusumu ikase ugashyiraho ubuki bituma wumva utakubihiye ariko ntibirinda umuhumuro wayo.
Irinde kumira tungurusumu nk’ikinini utinya ko yakunuka mu kanwa kuko ntacyo iba iri bukumarire mu mubiri igihe uyiriye utyo ukayimira udahekenye.


text:
Umuyobozi w’Akarere ka Karongi, Ndayisaba Francois avuga ko hagenda hashakishwa uburyo bwakwifashishwa ngo inka zitangwa muri gahunda ya Girinka zifatwe neza kandi harindwe ko zibwa, nabwo bakaba basanga buzafasha.
Ati˝Ni igitekerezo nk’Akarere twagize, twasanze hari igihe umuntu wahawe inka ashobora kurwara nta wundi umufasha kuyitaho, ashobora kuyifata nabi kubera izindi mpamvu cyangwa ikaba yanagurishwa.
Uyu muntu rero wa kabiri uzajya aba yagaragajwe nk’uziturwa, yafasha muri cya gihe uwayihawe yagize ikibazo, mu gihe ari kubona ayifata nabi akamuhwitura cyangwa agatanga amakuru yemwe anayicungira hafi ku buryo itagurishwa rwihishwa.˝
Ku ruhande rw’abaturage, nabo ngo basanga ubu buryo bwafasha ku kwita no kurinda inka zitangwa muri gahunda ya Girinka.
Uwamahoro Valentine utuye mu Murenge wa Gashari ati ˝Umuntu yamaze gutangazwa ko ariwe inka itanzwe iziturwa, yatangira kuyitekereza agaharanira icyatuma ibaho neza kuko niyo abateho amakiriro, ntawayifata nabi rero cyangwa ngo ayigurishe ahari areba.˝
Rubayiza Cléophace wo mu Murenge wa Gitesi nawe ati: ˝Iyo gahunda yafasha cyane,kuko ubwo nyuma y’ubuyobozi haba hari umuntu wundi ucungira hafi.˝
Akarere ka Karongi karatangaza ibi nyuma y’uko kugeza ubu kemeza ko inka 214 mu zimaze gutangwa muri gahunda ya Girinka zaburiwe irengero burundu, 190 muri zo zikab ari izagurishijwe rwihishwa, naho 24 zikibwa.


text:
Kubakirwa isoko bizagabanya urugendo bakora bajya kugurisha imyaka beza
Abaturage bo mu Murenge wa Mugano mu Karere ka Nyamagabe, barasaba kubakirwa isoko hafi y’aho batuye.
Iri soko ngo rizabafasha gukemura ikibazo cy’ibirometero birenga icumi bakora, bagana mu isoko ryo mu Murenge wa Kaduha.
Musabyimana ucuruza imyaka, avuga ko bakora urugendo rw’amasaha atatu bikoreye ibyo bagiye kugurisha, bigatuma rimwe na rimwe bemera guhendwa, kuko baba batari bubashe kubyikorera ngo babisubizeyo.
Agira ati” Iyo ujyanye ibicuruzwa kure akenshi urahendwa bitewe n’uko uba uvuga uti sindi bubicyure.”
Gahonzire Alphonse w’umuhinzi avuga ko muri aka gace beza cyane, ariko bakagorwa no kuba nta soko bagira hafi.
Ati “Tweza urutoki, imyumbati, ibishyimbo, amasaka, ariko tukabura isoko. Tubonye isoko byadufasha kuva mu bwigunge rikoroshya ubuhahirane”.
Utazirubanda Francois Xavier umunyambanga nshingwabikorwa w’Umurenge wa Mugano, avuga ko iki kibazo kizakemurwa n’umudugudu w’icyitegererezo ugiye kubakwa muri uyu Murenge.
Ati “Uyu mudugudu tugiye kubaka uzazana n’ibindi bikorwaremezo birimo n’isoko”.
Umurenge wa Mugano ni Umurenge w’icyaro usanzwe ukennye mu bikorwaremezo, ariko uyu muyobozi atangaza ko ku bufatanye n’ubuyobozi bw’akarere, iki kibazo kiri gushakirwa umuti urambye.


text:
Akarere ka Burera:Meya Uwambajemariya Florence akomeje gutoteza Noheli Emmanuel
Igitugu n’iterabwoba iyo byimikajwe n’umuturage umuyobozi arabirwanya,ariko iyo umuyobozi abikorera umuturage bisa bako umukuru w’igihugu azagena umwanya wo kuzabasura bakabona kuvuga akarengane bakorerwa.Iyo havuzwe akarengane gakorerwa umuturage gakozwe n’umuyobozi nkako meya w’akarere ka Burera Uwambajimariya akorera umwalimu Noheli wibaza aho tuva n’aho tujya muri cya cyumweru cy’ubumwe n’ubwiyunge. Umuturage ati:Ese abiyunga ntibahera no kumakimbirane nkayo meya Uwambajemariya akorera Noheli .Guverineri Bosenibamwe Aime akomeje gukingira ikibaba Uwambajemariya Florence
Bamwe bati: Akarengane gakorerwa Noheli Emmanuel mu karere ka Burera kazashira ryari? Dore uko gateye:Ku itariki ya 21/01/2015, Noheli Emmanuel yandikiwe n’ubuyobozi bw’Akarere ka Burera ibaruwa imuvana k’u buyobozi bw’ikigo cy’amashuri abanza ya Cyanika imwohereza kwigisha kuri G.S Butete. Bamwe bati:Noheli yaratotejwe abura kirengera kubera ko Uwambajemariya ashyigikiwe na Guverineri w’intara y’amajyaruguru Bosenibamwe Aime.Ibaruwa yavanaga Noheli ku kigo cy’ishuri imujyana ku kindi yanditswe n’uwari Umuyobozi w’Akarere wungirije ushinzwe imibereho myiza y’abaturage Madamu Uwambajemariya Florence (ubu niwe muyobozi w’Akarere ka Burera)muri cya cyumweru itangazamakuru ryakoreraga mu karere ka Musanze na Burera twumvise izo nkuru tubanza kwegera bamwe mu balimu bakoranaga na Noheli ndetse nabandi bo mu nzego zizewe za Leta kugirango tumenye ako karengane uko katangiye,gusa bose banze ko amazina yabo yatangazwa kubera impamvu z’umutekano wabo. Uwambajemariya Florence Meya w'akarere ka Burera,ategekesha igitugu
Bose badutangarije ko Uwambajemariya yirukanye Noheli amusimbuza umugabo we bwana Mukibi Joseph wakoraga mu by’amabuye y’agaciro. Bwana Noheli amaze gusesengura ibaruwa yandikiwe n’Akarere ka Burera, yasanze harimo akarengane gakabije, yitabaza:Secretariat ya FPR i Burera:Tel 0788792169 ndetse nabandi batandukanye kugirango bamukorere ubuvugizi.Kubera ibibazo izi nzego zabajije ubuyobozi bw’Akarere ka Burera bakabura ibisubizo, bahise bakura Mukibi Joseph k’ubuyobozi bw’ikigo mu kwezi kumwe, bashyiraho uwitwa Habimana Bonaventure ufite Tel 0788649417.
Tuganira na Noheli Emmanuel yadutangarije ko yibwira ngo birangiriye ariko, akomeza kwigisha mu kigo cya Butete aho bamushyize. Noheli we ati: gusa birababaje kandi biranagayitse kubona naragiye kwibariza Padiri ushinzwe amashuri Gaturika muri Diyosezi ya Ruhengeri ufite Telefoni nimero 0788401679 akambwira ukuri ko atigeze yandikira ubuyobozi bw’Akarere ka Burera abasaba ko nahindurirwa inshingano, ko bamubeshyeye. Noheri yakomeje adutangariza ko meya Uwambajemariya yakomeje kumutoteza bikabije agashyiramo imbaraga z’umurengera. Noheli ati:Icyababaje kurushaho, ni uko mu kwezi kwa Gashyantare 2016, uwari umuyobozi w’Akarere wungirije Madamu Uwambajemariya Florence akimara kuba umuyobozi w’Akarere ka Burera, yahise ahagarika umushahara wanjye nta mpamvu kugira ngo amunanize.
Igihe twari ku karere ka Burera twabajije bamwe mu bizerwa ba Leta bahakorera ku kibazo cya Noheri kugirango twumve uko gihagaze? Badutangarije ko ngo Noheli yabonye umushahara we uhagaritswe yahise yandikira Akarere ka Burera ibaruwa isaba gusubizwa ku rutonde rw’abarimu bahembwa na Leta ayishyikiriza DEO w ‘Akarere ka Burera ari kumwe na SEO w’umurenge wa Cyanika, barumusubizaho nyuma y’amezi atatu.
Kubera inguzanyo Noheri Emmanuel asanzwe afite mu Mwalimu Sacco, yahuye n’ibibazo bikurikira:
- Kwishyura ubukererwe bw’amezi atatu atishyuye bitewe n’umukoresha;
- Kwishyura inyungu z’ibihano z’amezi atatu atishyuye bitewe n’umukoresha none akaba amaze amezi icyenda nta faranga na rimwe afata kubera ibyo bihombo byose yatewe n’umukoresha.
Noheri Emmanuel arifuza ibi bikurikira:
- Guhembwa imishahara y’amezi atatu atahembwe(Gashyantare, Werurwe na Mata),
- Gusubizwa inyungu z’ibihano yatewe n’umukoresha,
- Guhabwa uburenganzira nk’ubw’abandi banyarwanda akarengane kakarangira burundu. Nyuma yaha rero nashatse umuyobozi w’akarere ka Burera Uwambajemariya kugirango tuvugane ku kibazo afitanye na Noheli aranga nyuma nza kumuhamagara kuri telephone ye igendanwa 0788451707 hari tariki 03/10/2016 sasita n’iminota icyenda.
- Twamubajije ikibazo kiri hagati ye n’umwalimu witwa Noheli Emmanuel adutangariza ko ntacyo yavuga ko ushaka amakuru amusanga ku karere. Aha rero birahabanye cyane kuko twagiyeyo akanga kugira icyo atangaza akavuga ko agiye kuyobora inama. Akarengane gakorerwa mwalimu Noheli ababishinzwe nibakurikirane amazi atararenga inkombe.Ingenzinyayo com


text:
Abaturage
baturiye isoko rya Ngoma,umurenge wa Mugesera,akarere ka Ngoma mu ntara y’iburasirazuba,
bambuwe uburenganzira ku mitungo yabo banabuzwa kugeza ikibazo ku mukuru w’igihugu
ubwo yasuraga aka karere ka Ngoma.
Abaturage
baturiye isoko rya Ngoma,umurenge wa Mugesera,akarere ka Ngoma mu ntara y’iburasirazuba,
bambuwe uburenganzira ku mitungo yabo banabuzwa kugeza ikibazo ku mukuru w’igihugu
ubwo yasuraga aka karere ka Ngoma.
By Ubwanditsi | Views : 10710 | Kuya 06-03-2016 09:53
Hashize imyaka igera kuri 12, Abaturage baturiye isoko rya Ngoma badasana amazu yabo cyangwa ngo bubake mu butaka bwabo buturiye iri soko nyuma yaho bimwe ibyangombwa kandi bakabuzwa uburenganzira bwo kuba hari ikindi bahakorera.
Mu mwaka wa 2004, nibwo hubatswe uruzitiro rukikije isoko ruzenguruka inzu z’abaturage babwirwa ko batagomba gusana cyangwa ngo bubake bimwa ibyangombwa by’ubutaka babwirwa ko ari ubwa leta.
Aba baturage bemeza ko bahatuye kuva cyera,dore ko bamwe bavuga ko ari naho bavukiye bavuga ko nta n’uwaje ngo ababarurire nk’uko bikorwa n’ahandi hose mu haba hagiye gushyirwa ibikorwa rusange.
Inzu zabasenyukiyeho, ntibemerewe gusana, ntibafite n’ubushobozi bwo kwimukira ahandi.
Mbere y’uruzinduko Perezida wa repubulika y’u Rwanda Paul Kagame yagiriye mu Ntara y’iburasirazuba mu karere ka Ngoma ku wa Kane tariki ya 28 mata 2016,abaturage barebwa n’iki kibazo bahamagawe mbere bakoreshwa inama n’ubuyobozi bihanangirizwa kutageza iki kibazo ku mukuru w’igihugu bizezwa ko bazahita bakibakemurira,ndetse bakorana inyandiko mvugo n’ubuyobozi bw’umurenge wa Mugesera ufatanyije n’ akarere ka Ngoma ariko ntihagaragazwa igihe bazimurirwa.
Aba baturage bagira bati:”iyo hari umuyobozi ukomeye uri buze,nka perezida,cyangwa n’abandi bo ku rwego rwo hejuru,tubwirwa ko iki kibazo kigiye gukemuka ko atari ngombwa ko tukibagezaho,icyo twifuza ni uburenganzira ku bikorwa byacu,tugahabwa ingurane cyangwa ibyangombwa by’imitungo n’uburenganzira bwo gusana no kubaka”.
Magingo aya dutangaza aya makuru,yaba ubuyobozi bw’umurenge wa Mugesera,ubw’akarere ka Ngoma,bakora ibishoboka byose bagahunga itangazamakuru ku bijyanye n'iki kibazo banze kugira icyo bakivugaho.


text:
Rulindo: Urubyiruko ruri mu itorero rurasabwa guharanira kuba intwari
Afungura ku mugaragaro itorero ry’igihugu mu karere ka Rulindo, tariki 29/11/2011, minisitiri muri perezidanse, Tugireyezu Vénantie, yasabye urubyiruko rurangije amashuri yisumbuye guharanira kuba intwari rwibuka ko ari rwo mbaraga z’igihugu z’ejo hazaza.
Minisitiri Tugireyezu yanasabye uru rubyiruko rwitabiriye ibikorwa by’itorero kwimakaza indangagaciro z’umuco nyarwanda na kirazira nk’abanyarwanda bakunda kandi bazi umuco w’igihugu cyabo.
Itorero ry’abanyeshuri barangije amashuri yisumbuye bo mu karere ka Rulindo riteraniyemo  ntore zigera kuri 372 kuri site ya Inyange Girls’ School mu murenge wa Rusiga.  Minisitiri Tugireyezu yabasabwe kwihuta mu iterambere hagamijwe kwikemurira ibibazo binyuze mu byiza bihishwe mu muco nyarwanda.
Uru rubyiruko rwanibukijwe ko intore nyayo irangwa no gusakaza indangagaciro z’umuco nyarwanda na kirazira, gukumira no gukemura amakimbirane, gukunda igihugu, umuco wo guhiga, kurinda no kubungabunga ibidukikije, kuboneza urubyaro,kumenya no kumenyekanisha icyerekezo 2020, n’ibindi.
Uretse site ya Ingange Girls’ School, hari indi site ya IBB (Institut Baptiste de Buberuka) iteraniweho n’intore zigera kuri 384.
Jean Noel Mugabo


text:
Ni iki Bibiliya ivuga ku byerekeye kwicisha imanzi?
Icyo Bibiliya ibivugaho
Mu Balewi 19:28, ni ho honyine Bibiliya ivuga ibyo kwicisha imanzi igira iti “ntimukicishe imanzi.” Imana yahaye Abisirayeli iryo tegeko, bityo ibatandukanya n’abantu bo mu mahanga yari abakikije bicishaga imanzi, bakandika amazina cyangwa ibimenyetso by’imana zabo ku mibiri yabo (Gutegeka kwa Kabiri 14:2). Nubwo Abakristo batagengwa n’Amategeko yahawe Abisirayeli, ihame rikubiye muri iryo tegeko ni iryo gutekerezwaho.
Ese Umukristo yagombye kwicisha imanzi cyangwa kwishushanyaho?
Imirongo ya Bibiliya ikurikira ishobora kugufasha gutekereza kuri icyo kibazo:
‘Abagore bagomba kurimbana ubwiyoroshye’ (1 Timote 2:9, Bibiliya Ntagatifu). Iryo hame rireba abagabo n’abagore. Twagombye kubaha ibyiyumvo by’abandi, ntidutume abandi batwitaho atari ngombwa.
Hari ababikora bashaka kugaragaza ko bigenga cyangwa ko batandukanye n’abandi, mu gihe abandi babikora kugira ngo berekane ko bafite uburenganzira bwo gukoresha umubiri wabo icyo bashaka. Icyakora, Bibiliya itera Abakristo inkunga igira iti “mutange imibiri yanyu ibe igitambo kizima cyera cyemerwa n’Imana, ari wo murimo wera muyikorera mubigiranye ubushobozi bwanyu bwo gutekereza” (Abaroma 12:1). Koresha “ubushobozi [bwawe] bwo gutekereza” umenye impamvu ushaka kwicisha imanzi. Niba ubiterwa n’uko ari byo bigezweho cyangwa ugamijwe kwitwa ko ubarizwa mu gatsiko runaka, ujye wibuka ko ushobora kuzisubiraho, kandi imanzi wicishije zitagishoboye gusibangana. Gusuzuma impamvu zituma wicisha imanzi, bizagufasha gufata umwanzuro mwiza.—Imigani 4:7.
“Imigambi y’umunyamwete izana inyungu, ariko umuntu uhubuka ntazabura gukena” (Imigani 21:5). Abantu bakunze gufata umwanzuro wo kwicisha imanzi bahubutse, nyamara bishobora kugira ingaruka z’igihe kirekire ku kazi cyangwa ku mishyikirano bagirana n’abandi. Nanone kwicisha imanzi bishobora guhenda cyane, no kuzivanaho bikababaza. Ubushakashatsi bugaragaza ko umubare munini w’abantu bicisha imanzi bicuza impamvu babikoze. Ibyo kandi bishimangirwa n’uko umubare w’abantu bazikuraho ugenda wiyongera.


text:
2 Abami 19:14 - Bukeye intumwa zishyikiriza Hezekiya urwandiko, ararwakira ararusoma. Hezekiya aherako arazamuka ajya mu nzu y’Uwiteka, aruramburira imbere y’Uwiteka.
Muri iri joro umutima wanjye wanyuzwe n’ukuntu Hezekiya yarwanye urugamba rukomeye yari yagabweho na Senakeribu.
Hari ibintu byinshi nize muri iki cyanditswe:
1) Ni byiza gutandukanya intambara dushoboye kurwana n’intambara tugomba guharira Imana. Hezekiya yari yararwanye intambara nyinshi mu gihe cye ariko noneho bigeze kuri iyi, ahitamo, kwerekeza iyo mu rusengero aba ariho ajya kuyirwanira! Intambara zawe uzirwanira he? Werekeza iyihe nzira?
2) Abanzi bose badutera baduhora Imana barwana nayo. Mu by’ukuri Hezekiya yamenye ko intambara yagabweho atari iye ngo akoreshe imbaraga ze arwana urugamba, ahubwo yamenye ko igitero yagabweho kigamije gusebya Imana. Nicyo cyatumye asaba Imana kwirwanirira. Ni kangahe dushaka kurwanirira Imana aho kuyireka ngo yirwanirire?
3) Iyo turwana ku bw’Imana urugamba ruhinduka urw’Imana. Dawidi yarabimenye ubwo yarwanaga na Goliathi (1 Samuel 17:47); Yehoshafati yarabibwiwe (2 Ingoma 20:15), Zerubabeli yarabibwiwe (Zekariya 4:6). Abo bose bamaze kubimenya, urugamba baruhariye nyirarwo! Ubu narabimenye, nta bizongera kumvuna!
4) Mu rugamba rw’Uwiteka, intsinzi n’iy’Uwiteka. Iteka iyo Imana iyoboye urugamba turimo, dutahana instinzi. Abaturwanya (twe nayo) barwana bigiza nkana.
5) Abo Imana ikoresha mu kurwana urugamba rwayo bahakura icyubahiro. Hezekiya, Yoshuwa, Mose, Dawidi, Deborah, n’abandi benshi bamamajwe no kuyoborwa n’Imana mu rugamba rwayo.
Niba baguhora Imana, komera! Urugamba si urwawe ariko intsinzi ni iyawe!
Mugire igitondo cyiza!
Fidèle MASENGO, Foursquare Church Kimironko masengof@yahoo.fr


text:
NIMUKANGUKE!
Abahamya ba Yehova ni bantu ki?
Suzuma ubumenyi bwawe ukoresheje ibyo bibazo umunani.
IBIBAZO ABANTU BAKUNZE KWIBAZA
Kwiga Bibiliya bikorwa bite?
Ibisubizo by’ibibazo wibaza kuri gahunda yo kwiga Bibiliya.
IBIBAZO ABANTU BAKUNZE KWIBAZA
Ese Abahamya ba Yehova bagira itsinda ry’abayobozi rihembwa?
Ese bafite itsinda ry’abayobozi ritandukanye n’Abakristo basanzwe? Ni ba nde bemererwa kuba ababwiriza?
ABO TURI BO
Amateraniro y’Abahamya ba Yehova
Menya aho duteranira n’uko duterana.
IBIBAZO ABANTU BAKUNZE KWIBAZA
Amafaranga Abahamya ba Yehova bakoresha ava he?
Menya uko umurimo wo kubwiriza ku isi hose ugenda utera imbere bitabaye ngombwa ko abantu bakwa amaturo cyangwa icya cumi.
IBITABO N’UDUTABO
Raporo y’Isi Yose y’Abahamya ba Yehova y’Umwaka w’Umurimo wa 2017
Dore raporo y’ibikorwa by’Abahamya ba Yehova ku isi hose.
Amakuru y’ibanze—Ku isi hose
-
Ibihugu Abahamya ba Yehova babwirizamo: 240
-
Abahamya ba Yehova: 8.457.107
-
Abigishijwe Bibiliya: 10.071.524
-
Abateranye ku Rwibutso rw’urupfu rwa Kristo: 20.175.477
-
Amatorero: 120.053


text:
Itsinda ry’abakobwa babiri bamaze kwandika izina mu muziki wo mu Rwanda aribo Charly na Nina,nyuma yo gusezera mu irushanwa rya Primus Guma Guma Super Star ku nshuro yaryo ya VII bigakomeza kuvugwa cyane ko byaba ari agasuzuguro bitewe n’urwego bagezeho mu muziki wabo, batangaje ko ibyo ntaho bihuriye kuko ngo icyabakuyemo bakomeje kugitangaza kenshi.
Itsinda ry’abakobwa babiri bamaze kwandika izina mu muziki wo mu Rwanda aribo Charly na Nina,nyuma yo gusezera mu irushanwa rya Primus Guma Guma Super Star ku nshuro yaryo ya VII bigakomeza kuvugwa cyane ko byaba ari agasuzuguro bitewe n’urwego bagezeho mu muziki wabo, batangaje ko ibyo ntaho bihuriye kuko ngo icyabakuyemo bakomeje kugitangaza kenshi.
Aba bakobwa bavuga ko ubusanzwe iyo umuntu abonye ikimufasha mu kwihutisha iterambere rye akibungabunga kugirango arusheho gusingira indi ntera, akaba ari nayo mpamvu ngo bashimira abari bagize uruhare ngo baboneke muri iryo rushanwa n’ubwo bitabakundiye ko bakomeza ku bwimpamvu zabo bwite.
Muyoboke Alex, umujyanama w’iri tsinda mu by’umuziki (Manager) aganira n’itangazamakuru, avuga ko kuba Charly na Nina barikuye muri Guma Guma kandi bari bagiriwe icyizere, ngo si agasuzuguro nk’uko benshi babivuga,ahubwo ni uburyo bwo kubahiriza ingengabihe yabo itabemerera kuba bayihuza n’iyiryo rushanwa.
Aha yatanze urugero rwo kuba baherutse kujya mu burayi kandi ibikorwa bya Guma Guma byaratangiye, bityo bikaba byatuma basigara inyuma ntibubahirize amahame n’amabwiriza agenga irushanwa bikaba byatuma haba kutumvikana ku mpande zombi.
- Muyoboke Alex,Manager wa Charly na Nina
Yagize ati”Rwose ibyo abantu batekereza ntaho bihuriye n’ukuri, ibaze iyo tujya mu Burayi abandi baratangiye ibikorwa by’iryo rushanwa, ubwo se ntituba twarasigaye?abakunzi ba Charly na Nina rwose ntibagire impungenge hari ibindi bikorwa bitandukanye turimo kubategurira!”
Byatangajwe ko iri tsinda ryivanye muri PGGSS7 mu minsi ishije ubwo ryari ku mugabane w’i Burayi , icyo gihe bakaba bari bafite ibitaramo bitandukanye bahakoreragayo bari kumwe n’umuhanzi Farious wabafashije mu ndirimbo yabo yakunzwe yiswe “Indoro”.
Kwivana mu irushanwa byaje gutuma Amahirwe asekera umuhanzikazi Queen Cha wari wabashije kugira amajwi menshi ariko ntatorwe aba ariwe ubasimbura,aba agiyemo ku nshuro ye ya kabiri.
- Queen Cha uherutse gusekerwa n’amahirwe yo gusimbura Charly na Nina muri Guma Guma
Tubibutse ko ubu abahanzi batoranyijwe mu bazitabira PGGSSVII uyu mwaka ari 10 abo ni : Bull Dogg, Danny Nanone, Christopher, Social Mula, Davis D, Mico The Best, Dream Boys, Active, Oda Paccy na Queen Cha wasimbuye Charly na Nina.
Ndacyayisenga Fred
Ibitekerezo
Reka izo ndangare zabakecuru , ibyo banywa bihishe se sibyo byinshi, kwiyandarika se bafite byo ntibirenze inzoga, agasuzuguro kaboze se nka kingunzu bazagakira, nibamara guhararukwa kubera ibyurukozasoni bakora bazagenda bububa. Ni bagende abahanzi ni benshi Kanda hano umusubize
A vous les ivrognes! malheur à vous Kanda hano umusubize
1.Yesu nawe yanywaga inzoga.kuko abo birirwanaga bamuzi neza barabivuze(matayo11:19).kdi wabona wowe umaze imyaka 2000 Yesu abayeho ubihakanye kdi abirirwanaha nawe barabihamije.igitangaje kurushaho yakoze igitangaza cyambere mu bukwe cyo guhindura amazi divayi isembuye(cg inzoga) apana iyo umutobe nk'uko abarokore n'abandi bashaka kuyobora bibiliya babivuga.hanyuma bayiha abantu.(Yohana 2:3-11) 2.Nta hantu na hamwe muri bible hagaragaza ko yesu Yasinze.ahubwo yayinywaga mu rugero 3.imirongo Semana Paul na Ezra batanze,nsuzumye muri bible nsanga ari ukuli 100% 4.Bibiliya ivuga ko Yesu yadusigiye icyitegererezo ngo tugere ikirenge mucye(1 Petero 2:21) UMWANZURO: wabyanga wabyemera kunywa inzoga mu rugero Imana irabyemera 100 %.icyo itemera ni ubusinzi. Kanda hano umusubize
Ntakijya munda cyanduza ahubwo ibiva mukanwa kanyu nibyo bibi muzabishake muri bible mwe mwasomye Kanda hano umusubize
Ibintu byose ufashe ukarenza urugero bigira ingaruka ariko iyo ubifashe mu rugero nta kibazo ,Fanta cg inzoga nyinshi ni bibi rwose; mubifate mu rugero nta cyaha kirimo. Kanda hano umusubize
ariko ngo MAriko yafashije Noa kubaka inkuge bigeze ku munota wa nyuma ajya kuvumba inzoga agarutse bityo ntiyinjirana na Noa mu nkunge kandi barafatanije kuyubaka. sinzi aho byanditse muhishakire da Kanda hano umusubize
njewe ibyo mwavuze byose ndabyemera ariko nkunda no kongeraho ko mu mategeko cumi yanditswe mu kuva 20 ntaho mbona bavuga ngo ntukanywe inzoga Kanda hano umusubize
Barakoze kwivana muri kariya kavuyo ngo nigumaguma.Kariya kavuyo niko kica muzika nyarwanda. Kanda hano umusubize
Nkurikije ibyo amadini menshi yigisha,n'Abaslamu barimo,kwamamaza INZOGA muli Gumaguma,ni icyaha.Ayo madini avuga ko kunywa INZOGA ari icyaha.Bivuga ko aba bakobwa bakoze ibyo imana yifuza kubera ko banze kujya muli Gumaguma.Gusa hali ikibazo.Ese koko Bible yigisha ko Kunywa inzoga ari icyaha?Dukurikije amasomo menshi ya Bible,kunywa inzoga ntabwo ari icyaha. Amadini hafi ya yose,abivuga akurikije isomo rivuga ngo "Vino ni umukobanyi".Tugomba kwibaza Gukobana icyo bivuga.Bivuga ko unyoye inzoga nyinshi zituma akora ibintu bibi.Abantu kubera ko batazi Bible,bemera ibyo pastors bavuga byose.Dore amasomo menshi ya Bible avuga ko kunywa inzoga atari icyaha:Amasomo akurikira,avuga ko umuntu ashobora kunywa VINO NKEYA:Tito 2:3,Timote wa mbere 3:8,Timotewo wa mbere 5:23. Bible ivuga ko VINO ishimisha abantu (Zaburi 104:14,15),Imana iha Vino abantu ikunda (Yesaya 25:6).YESU yatanze Vino mu bukwe bw'i KANA.Ikindi kandi,YESU yaje anywa inzoga nkuko Abayisiraheri ubwabo babihamya (Matayo 11:19).Tujye twiga Bible neza aho kwemera ibyo Pastor yigisha byose.Akenshi Pastors baba bishakira inyungu zabo. Kanda hano umusubize
@nzaramba Ezra, ikibabaje nuko witwa Ezra iyaba wamenya icyo ezra yakoze...wibanda kuri pastori kugirango ushake abagufasha akayoga!!!birababaje. Iyo abantu bimana bavuga inzoga ko ari mbi baba bashaka kuvuga inzoga yase irimwo alchohol.alkoli cg alcool nubwo yaba 1%. ndakubaza kunywa urumogi ni icyaha???hari aho bwanditse muri bibiliya, kunywa itabi, ariko bibiliya iravuga ko kunywa ibisindisha ari icyaha simvuga imirongo nabonye bibiliya uyuzi yose! Arikose hari aho wari wabona uwanyoye yubsshwe, ndetse kuki bamubuza gutwara imodoka...nuko nawe ubwe ataba abashije kwitwara. Ndakubwire ibyo utari uzi iyo umaze gukura mu gakiza, usigara uvugana na ST Esprit(mwuka wera) kandi wanyoye ntacyo mwavugana pe si papa,si mama si na pasitori rero reka kwitwaza ibyo. none ntuzi ko Yesu yavuze ngo" harageze ko abasenga Imana bayisenga mu kuri no mu Mwuka"? ubyumva ute wowe????Intumwa Paul yaravuze ngo Mwuzure umwuka (w´Imana) ntimwuzure inzoga!!!nziko uzi bibilitya yose sinkwandikiye imirongo, kubayishaka muge muri bibiliya.com mwandike amagambo nka 2 bahita babaha ibyo bisomwa. Kanda hano umusubize
Ndasubiza wowe witwa JOSSY.Icya mbere uratubeshya.Nta hantu na hamwe muli Bible handitse ko kunywa inzoga ari icyaha.Icya 2,wabeshye ngo PAWULO yaravuze ngo Mwuzure umwuka ntimwuzure inzoga.Nabyo ntaho byanditse.Ibyo NZARAMBA yavuze byose byanditse muli Bible.Imirongo myinshi yaguhaye,yerekana ko kunywa VINO nkeya atari icyaha.Ni Bible ibivuga ntabwo ari NZARAMBA.None se ntabwo wemera Bible???Icyo Bible itubuza,ni UGUSINDA aribyo gukobana.Urugero,muli Abefeso 5:18,haravuga ngo "Ntimugasinde Vino".Na none muli 1 Abakorinto 6:9,10,havuga ko ABASINZI batazaba mu bwami bw'imana.Reka nkubaze,ndakeka ko uri Pastor cyangwa bamwe biyita Abarokore.Niba muli Yesaya 25:6 Bible ivuga ko imana iha VINO abantu ikunda,niba YESU yaratanze VINO mu bukwe bw' i KANA,niba Abayahudi baravuze ko YESU yaje anywa Vino muli Matayo 11:19,wowe uri iki cyangwa uri nde kugirango upinge imana na YESU?Mbisubiremo,Bible ibuzanya "kunywa vino nyinshi" kimwe nuko ibuzanya kurya ibiryo byinshi kugirango tutagwa ivutu.Bisome muli Luka 21:34 na Imigani 25:16.Mujye mwiga Bible neza aho kuvuga ibyo mutazi,mwiyita abakozi b'imana,nyamara murya amafranga y'abantu (icyacumi).Niyo mpamvu muli Romans 16:18 havuga ko muli "abakozi b'inda zanyu" aho kuba abakozi b'imana.Mujye mwigisha abantu ko YESU yadusabye gukora umurimo w'imana ku buntu nkuko tubisoma muli Matayo 10:8.Nizere ko wiga Bible guhera uyu munsi. Kanda hano umusubize


text:
Gicumbi – DASSO yasabwe gufatanya muguhashya Abarembetsi
Mu gikorwa cyo kwakira umutwe ushinzwe gucunga umutekano mu karere ka Gicumbi umuyobozi w’akarere ka Gicumbi yasabye abagize DASSO (District Administrative Support Organ) kurangwa no kuba inyangamugayo byumwihariko bakabafasha kurwanya umutwe wiyise abarembetsi binjiza ikiyobyabwenge cya kanyanga.
Ku gicamunsi cyo kuri uyu wa 8/9/2014 nibwo uyu mutwe wa DASSO wakiriwe n’ubuyobozi bw’akarere kugirango utangire imirimo yawo kumugaragaro.
Yabasabye kandi kurangwa n’ubunyangamugayo birinda ibyabagusha mu mutego birimo nko kwakira ruswa nibindi byose byatuma bateshuka kunshingano zabo.
Col Mugisha Ludovick uhagarariye ingabo mu karere ka Gicumbi na Burera yabasabye kurangwa n’ibintu bitatu aribyo gucunga umutekano, kugira iterambere no kongera ubumenyi kubwo bafite kuko aribwo buzabafasha mu mibereho yabo.
Yabasabye ubufatanye mu kurinda umutekano w’igihugu by’umwihariko uw’akarere ka Gicumbi bityo mu mezi 3 gusa uwo mutwe winjiza ibiyobyabwenge uhungabanya umutekano ukaba utakibukwa.
Bamwe mubagize DASSO bemeye ko bagiye kugira ubufatanye n’ubuyobozi barwanya ikintu cyose cyahungabanya umutekano cyane cyane bibanda guhashya uwo mutwe w’abarembetsi winjiza ibiyobyabwenge nk’uko byagarutsweho na  Musonera Evariste uhagarariye DASSO mu karere ka Gicumbi.
Kubwimana Grace umukobwa w’imyaka 22 urangije amashuri yisumbuye akaba nawe ari muri DASSO avuga ko bazafatanya n’abaturage babigisha ububi bwo gukoresha ibiyobyabwenge.
Ikindi ngo bazafatanya bahana amakuru kugirango babashe guhashya abo barembetsi kuko usanga bisaba ubufatanye n’inzego zose.
Uyu mutwe wa DASSO ukaba uje gusimbura abahoze bitwa « Local Defence Force ».mubikorwa byawo bikaba ari ibyo gucunga umutekano bafatanyije n’ubuyobozi.


text:
Nakundanye n’umukobwa mu mwaka w’1995, nari mfite imyaka 25 nawe afite imyaka 22, ni uko ndamukunda karahava kugeza igihe tubibwiriye n’imiryango, umukobwa ansaba gukomeza kwiga ndabyemera ariga ndamurihirira ari nako mfasha n’umuryango we, buri weekend yabaga ari njye nawe kugeza n’igihe namwishyuriye n’umukozi umutekera.
Ariko atarangiza kwiga ari mu mwaka wa nyuma, mubaza iby’ubukwe ambwira ko tuzabukorera rimwe arangije kubona Diplome ariko igitangaje ni uko iyo Diplome yayibonye atwite, mubajije impamvu ibimuteye kuntera akadobo arambwira ngo ntabwo yari azi ko ndi umututsi mubwira ko ntari we nta n’ubwoko ngira, aranga ndamubwira ngo ahubwo niba yenda unatwite nta kibazo, uwo mwana ndamwemera, ndamuhendahenda nabwo arabyanga.
Urumva urukundo namukundaga ariko yageze ubwo afata diplome ntiyantumira muri iyo mihango, akiva kuyifata (Diplome) numva ngo azashyingirwa n’undi mugabo muri Paruwasi ya Kabgayi birambabaza cyane mpita nzinukwa gukunda, ariko mwandikira mwibutsa ko atatiye igihango cy’urukundo twakundanye,.
Urwo rukundo yanyimye uwo yarukunze rwamuviriyemo ibibazo kuko ubwo nyuma yo kujya kubyara yahuye n’ibibazo umugabo ntiyajya kumureba kwa muganga aho yari yabyariye.
Ubwo kwa gutatira urukundo abitangirana ubwo, kuva icyo gihe n’ubu ntabwo abana n’umugabo hashize imyaka itatu batabana baratandukanye umwe yibera ukwe n’undi ukwe.
Ubwo rero ntabwo narekeye aho nashatse indi nshuti mu mwaka w’ 2000 nabwo turakundana karahava ariko uwo we yari azi ko mubeshya ko ntamukunda, ariko nyuma bigeze kure ndetse no miryango no mu itorero antumaho ati ntabwo bigishobotse kuko namaze kumenya ko uri ikiremba, mubwiza ukuri ati urambeshya kandi n’iriya nzu ubamo si iyawe, ubwo mpita nibuka amajoro naraye nawe mubwira uko nabwiye uwa mbere ko urwo rukundo ruzamukurikirana azabyicuza.
Ubwo yaje kubyarira iwabo ejobundi, agiye gukora ubukwe uwo bari bagiye gushakana bamufatana n’undi mugore bityo itorero barimo ryanga kubasezeranya bahita bahamagara undi mu Pasiteri w’irindi dini abasezeranyiriza ahebereye Reception.
Ubwo sinarekeye aho nashatse undi dukundana, nyuma ngiye kumusura nk’uko najyaga njyayo mama we ansohora mu nzu ngo ntanshaka aranankubita, mpita nigendera ubu nawe yabuze umugabo, ibyo byose narahemukiwe mu rukundo ariko ubu mfite umugore mwiza dukundana tubyumva kimwe haba mu kurera abo twabyaye cyangwa no kubaka urugo.
Icyo nabwira urubyiruko rw’ubu rutarashaka ni uko nta nyungu yo guhemuka mu rukundo kandi n’iyo uhemukiwe ntibiba bikwiye kuguhungabanya kuko igihe kiba kizagera ukabona uwawe Imana yakugeneye, umwe ureba ukabona uramwishimiye, ukanyurwa n’ibyo agukorera kandi ukabona ko koko ariwe mukunzi wari ugukwiriye.
Hari abaza bakagutera amarira ugahangayika ariko nyuma y’igihe Imana iba yaraguteguriye umuhoza uzakumva akagukunda, akakubahira uko uri n’uko uteye, akanyurwa n’urukundo umukunda kandi akaruha agaciro akanabikwereka ha handi koko nawe uzagera ukavuga uti narahiriwe.


text:
KUGERAKURE SIKOGUPFA
.
EPISODE
18
Duheruka: jack iranzi kazungu nabandi bahise bafata anitha mutesi mama wabo numucyecuru babashyira mumodoka barangije bahita babajyana bageze aho jack yafungiraga abantu ahita abwira kazungu ati nzanira cyiriya cyuma hano nkwereke………..
.
.
nkwereke kazungu yahise ajyakuzana icyuma ariko ubona ababaye cyane mumasohe hijimye uburyo umuntu wese wamubonaga yamusomagamo agahinda ubwo yazanye icyuma akigejeje iruhanderwa jack na Iranzi bamubaza icyabaye arangije arababeshya ati bampamagaye babwirako mama agiye mubitaro Jack ahita amubwira ati niba agiye mubitaro uragirango ubihindureho icyiseko utamucyiza kazungu iryojambo riramubabaza cyane nubwo yararimo kubabeshya Jack yahise afata icyuma muntoki arangije abwira anitha’ mama we’ mutesi’ ndetse numucyecuru
arababwira ati ngiye kubabarira gatatu ahita afata imbunda muntocyi ashyiramo amasasu bareba arababwira ati muranzi ko ntambabazi ngira ubwoba mama mutesi bwaramwishe cyane nabakobwabe batangira kudagarwa cyane amarira yuzura amaso yabo jack arakomeza ati ndarangiza kubara mutaravuga aho Poul na peter baherereye murahita mupfa
yahise abambika amapingo bose arangije abicaza kugatebe abahagarara imbere atangira kubara ati rimwe mutesi ahita amubwira ati nukuri tubabarire ntago tuzi ahantu bari natwe twarababuze arakomeza ati kabiri bose bavugira icyarimwe ati nukuri ntago tuzi ahantu bari atarabara ubwa gatatu Kazungu yahise amubwira ati boss bareke njye ubwanjye ngiye
kwishakira ba poul menye niba bacyiriho cyangwa barapfuye kdi nzaguha igisubizo nyuma yigihe gito Jack ahita amusubiza ati nguhaye amasaha 10 nuba utaramenya ibyabaye kuri poul na peter cg ahobaherereye nawe urabakurikira murapfana kazungu yumvise ayomagambo ubwoba buramutaha atangira kuvuga ati ubu koko boss yanyica sinaba nikururiye ishyano ntarokoye mutesi nabiwabo bose bacyirimo gusaba imbabazi ubwo kazungu yahise asohoka numujinya mwinshi cyane agahangake kuzuye iminkanyari kubera kurakara kazungu ageze hanze yatangiye kurira ati ubukoko nemere mutesi na bandi bapfe ubumbyemere karori akirimo kwivugisha ukonguko agiye kubona abona Iranzi ahise aza ahari Iranzi asanga kazungu arimo kurira ariko kazungu ahita
yiyumanganya Iranzi ahita abaza kazungu ati urimo kuzizwanicyi kazungu aramubeshya Iranzi ahita abaza kazungu ati nkubwire ibanga urangira inama kazungu aramubwira ati niba bishoboka Iranzi aramubwira ati haribyinshi ntarimo kumvikana na jack kazungu ati nkibihe Iranzi ati ndashaka kugira Anitha na mama we abagore banjye Kazungu yumvise ijambo anitha agatima karatera ngo anitha….? Iranzi arakomeza ati Ndashaka abongabo ariko Jack yabyanze ngo nawe agomba gushaka anitha na mama we njye nkafata mutesi gusa na teta akaba uwanjye mugihe twaba tumufashe
.
.
Tugaruke ahangaha poul na peter basankaho bari batangiye kongera kubona umunezero barikumwe na basaza babiri poul abaza abasaza ati muze nabo baramusubiza ati karame arababaza ati cyera mutaraza ahangaha mwabagahehe kombona musankaho mwarabantu bakomeye umusaza umwe arabasubiza ati bana banjye ukumutureba twahoze turincuti njye namugenzi wanjye duturanye twarabacyire cyane dutunze dufite abana dufite abagore dutunganiwe dukora akazi kareta poul ati mufite abana…..?
umusaza ati mwana wanjye ntunsuzugure narimfite abakobwa 2 biga kaminuza barimo kurambagizwa nabasore beza cyane peter na poul ati ehhh!!!! biga kaminuza ukaba urahangaha? abasaza ati mwabiretse bana banjyeko ibihe biha ibindi umusaza aba yinyabije mucyumba akurayo amafoto abiri abwira poul na peter ati ayamafoto ndayagendana ahonajyaga hose narayajyanaga poul ati nyereka ndebe umusaza ati reba uyubamwita mutesi numukobwa wanjye avuze ukonguko peter agwa mukantu ati Mana weeee muzehe ati ubayicyi umusaza ati uyubamwita anitha nawe numukobwa wanjye umusaza yagiye kurangiza kuvuga poul na peter amarira yashotse kumatama yombi abasaza byarabatunguye bahita babaza poul na peter ati none se murabazi kombaberetse mugahita murira poul abwira uwomusaza ati
mutesi umukobwa wawe yari fiance wa peter ndetse twanigaga kucyigo cyimwe umusaza aratungurwa ati mushatse kubwirako murabana ba kagabo wapfuye abana ati yego turabakagabo abasaza ati mwegere hino mwongere mumpobere barongera barahoberana amarira kubasaza na bana yarimenshi cyane poul ahita ababwira ati nanjye teta yari fiance wanjye avuze ukonguko papa teta nawe amarira abamenshi kuriwe bamaze kwibwirana neza abasaza bahita bababaza ati nonese mwebwe mwageze hano gute kubericyi mwaje aha poul amutecyerereza ukobyabaye ukuntu byagenze byose arangije arababwira ati twahuye nibigeragezo byinshi cyane gusa icyimbabaje nukongiye gupfa ntabonanye nateta wahoze aruwanjye namabanga mfitanye nawe papa teta aramubwira ati ihangane niba aribishoboka uzamubona
ubwoba poul bahise babaza papa mutesi na papa teta ati mwebwe byagenze gute kotwe twahunzeba jack papa mutesi arabasubiza ati natwe nibo twahunze kurikira…
ukobyagenze twarabyutse tugiye kukazi nkuko byaribisanzwe njye na papa teta twarimumodoka imwe turagenda tugeze munzira imodoka yaba jack iratugonga bagirango batwishe mugihe tukiri mumodoka ariko ubwoba bwatwishe ntawubasha kuvuga twagiye kubona tubona imodoka Tutazi ahiturutse iraje harimo umuntu umwe winzobe abadushyize muriyomodoka njye na papa teta aratuzana atugejeje ahangaha aratubwira ati ngiye kubeshya jack na Iranzi ko imirambo yanyu nayibuze muramenye mutazarenga iyikaritsie kdi mutazakoresha ibyuma byikoranabuhang nka telephone nibindi kuko Ba jack bahita bamenya ahomuherereye bakabahiga ubundi bakabica muramenye mutazava ahangaha niyemeje kuzarinda imiryango yanyu kdi nzagaruka kubijyanira ni Karori muzaba mumenya
neza
.
.
poul ahita ababwira ati karori nabo baramusubiza ati yego arababwira ati karori natwe niwe waturokoye ubwo jack na iranzi baribagiye kutwica kuba turiho nukubera karori Imana izamuhe umugisha yaratwitangiye peter arakomeza ababwirako karori aruwiwabo bahoze babana ariko bagatandukanywa nuburwayi na iranzi na jack umusaza arakomeza ati sinzi icyonakitura karori kuko kubandiho ubungubu niwe mbicyesha
Tugaruke ahangaha mama teta na teta mubitaro kwamuganga teta
arwaye ndetse numwana we muganga abaza teta ati arikose madamu teta ati ndakumva muganga muganga aramubaza ati kontigeze mbona umutware wawe papa wuwo mwana arihehe avuze ukonguko teta atangira kurira muganga aramubaza ati kurimo kurira se nukomvuze se wumwana teta mumarira menshi abwira muganga ati muga reka nkubwize ukuri uyumwana mfite nuwanjye ariko inda nayitewe numusore twahoze dukundana ariko naramubuze ubungubu ntagonzi niba acyibaho niba atacyibaho ntago ibyongibyo mbizi kuko ntago nigezembona umurambowe muganga ati ntago uzi ahoyagiye teta ati wapi twatanze amatangazo ariko ntago twigeze tumubona cg ngo tubone umurambo we muganga aramubaza ati uwomusore yitwagande….?
teta ati yitwaga poul muganga ati umwe bigeze guha amaraso yayabuze baramusubiza ati yego nuwonguwo muganga aramubwira ati ihangane kdi niba acyiriho uzamubona teta aramubwira ati ntakundi nabigenza ubwo barakomeje baraganira kubyurupfu. umwana wa teta yaratangiye kumenya kuvuga ageze ahashimishije yatangiye avuga ati mama’ papa teta akababazwa nuko avuga papa ariko ntawe afite byatumaga teta ahorana agahinda mama teta yahise abwira teta ati mwana wanjye teta ati ndakumva mama….. nawe ati nakubwiye kujyana na tantine wawe iburayi urabyanga none tantine yagiye ababaye cyane ati ntago azongera kugaruka inaha mubuzimabwe kdi byose niwowe wabiteye mwanawa teta ahita abwira mama we ati mama byaribyiza kujyayo ariko ntago narikugusiga wowe numwana wanjye mama we ati warikugenda ukiyibagiza akagahinda kose twatewe nokubura papa wawe ndetse numukunzi wawe teta akokanya yahise abwira mamawe ati mama nawe ati ndakumva teta ati mfite icyizereko nzongera nkabona poul mama we ati ntukansetse umuntu bakubwiyeko yapfuye nonengo ibyiringiro ngo azazuka se wigeze ubona umupfu azuka mukanya uraje ubwireko ufite nibyiringiroko uzongera kubona papa wawe cyereka niba arimwijurubyo nabyemera kukoho ntagompazi sindagerayo
.
.
Twigarucyire kuriba jack na Iranzi munyubako nini cyane bakoragamo ahobafungiraga abantu aho biciraga abantu ibiro bya jack ibiro bya Iranzi ndetse nibya Kazungu iyonyubako yarimo ibyumba bashyiragamo ibyobasahuye byose mbese yarinyubako nini cyane yari mumasaha yamugatondo kare cyane Inama igiye guterana ihuza abakozi ba jack na Iranzi iyonama yabaga 1 mukwezi ikiga kubibazo ibyo bazakora nibindi byinshi arikombereyuko tuvuga kunama reka tubanze twivugirekuri mama mutesi nabanabe mama mutesi ahoyarafungiwe yabwiye abanabe ati bana banjye mureke twisengere Imana nibatwica twigire mwijuru batangiye kuririmbi ariko mugihe bagitera indirimbo uwarubarinze yahise aza numujinya mwinshi cyane abakubita ibikoni 5 ati nundimunsi ahangaha ntago ariho bavugira baririmbira ntajambo narimwe
mwebwe mwemerewe kuvuga muzibe ahongaho bahise baceceka agahinda gatangira kubica umurinzi agiye anitha yahise abwira mama we ati mama uziko uriyamugabo ngo nikazungu wavuzeko agiye gushaka poul na peter ngokandi azi ahobaherereye arimwe twabonye mumafoto igihe twarikwamuganga yafoto abaganga batweretse mama wabo ati ehh!!!!!! uziko ariwe mana weee!! mutesi ahita ababwira ati ariko muziko uriyamuhungumuzi kwa poul ariho aba mama mutesi ati byashoboka ariko nabonye adashakako dupfa! nubwo aribyimfabusa tugomba gupfa
bakirimo kuganira bagiye kumva bumva inzuyose amafirimbi aravuze bumva mucyumba barimo radio batamenye ahivugiye iravuze ati announcement of the meeting
bagira ubwoba bwinshi cyane ati noneho turapfuye ntago turusimbuka ubwo abakozi bose bahise bahurira muri meeting batangira kuganira kubyo bagezeho ndetse bihanintego yibyo bazageraho umukozi umwe muribo yarahagurutse arababwira ati nyuma yiperereza maze gukora njye ubwanjye maze kumenyako poul na peter bacyiriho nahobaba
ndahazi kdi abavugango papa mutesi na papa tetango barapfuye musubize amerwemwisaho mwaratubeshye ngo barapfuye kdi maze kumenyako bariho banabana na peter na poul
ndetse ububa teta bo ahobari ntago arikure yacu baratwegereye
Kazungu kumutima ati ndapfuye noneho….. Iranzi na Jack bavugira rimwe ati ngo ehh!!!!!!!!!!!!!!
.
.
EHH BIRANZE BIRAMENYEKANYE POUL NA PETER BARIHO
AHH PAPA TETA NA PAPA MUTESI NABO BARIHO
MAMA MUTESI NABANABE MURIGEREZA BAGIYE KWICWA


text:
ISOMO RYA MBERE
Isomo ryo mu ibaruwa ya mbere ya Mutagatifu Yohani lntumwa.(Yh 5. 5-13)
Nkoramutima zanjye, 5ni nde utsinda isi atari uwemera ko Yezu ari Umwana w’lmana? 6Uwo nyine ni We waje ku bw’amazi n’amaraso, aba Yezu Kristu. Yaje atari ku bw’amazi yonyine, ahubwo ku bw’amazi n’amaraso; ni Roho ubihamya, kuko uwo Roho nyine ari ukuri. 7Ubwo rero hari ibintu bitatu byo kubihamya: 8Roho, amazi n’amaraso, kandi byose uko ari bitatu birahuje. 9Niba twakira ubuhamya bw’ abantu, ubuhamya bw’lmana bwo burushijeho, kuko ari ubuhamya lmana yatanze ku Mwana wayo. 10Uwemera Umwana w’Imana aba yakiriye muri we ubwo buhamya. Naho utemera Imana aba ayigize umubeshyi, kuko atemera bwa buhamya Imana yatanze ku Mwana wayo. 11Dore rero ubwo buhamya: Imana yaduhaye ubugingo buhoraho, kandi ubwo bugingo buri mu Mwana wayo. 12Ufite Mwana, aba ante ubugingo; naho udafite Umwana w’lmana, nta bugingo aba afite. 13Nabandikiye ibyo byose kugira ngo mwebwe, abemera Umwana w’Imana, mumenye ko mufite ubugingo buhoraho.
ZABURI (Zab 147 (146-147),12-13,14-15,19-20)
Inyik/ Siyoni, singiza lmana yawe!
Yeruzalemu, amamaza Uhoraho,
Siyoni, singiza Imana yawe!
Kuko yakajije ibihindizo by’amarembo yawe,
agaha umugisha abana bawe bagutuyemo.
Yasakaje amahoro mu bwatsi bwawe,
Aguhaza inkongote y’ingano zeze neza.
Yoherereza amategeko ye ku isi,
Ijambo rye rikihuta bitangaje.
Amenyesha bene Yakobo ijambo rye,
agatangariza lsraheli amategeko ye.
Nta yandi mahanga yigeze agenzereza atyo,
Ngo ayamenyeshe amateka ye.
IBANGONDIRIMBO RIBANZIRIZA IVANJILI (Mt4,23)
Alleluya Alleluya.
Yezu yatangazaga lnkuru Nziza y’lngoma,
agakiza icyitwa indwara n’ubumuga cyose muri rubanda.
Alleluya.
IVANJILI
+ Amagambo yo mu Ivanji1i ntagatifu uko yanditswe na Luka (Lk5,12-16)
12Muri icyo gihe, Yezu yari muri umwe mu migi, hatunguka umuntu wamazwe n’ibibembe. Abonye Yezu yikubita imbere ye, amwinginga agira ati « Nyagasani, Ubishatse wankiza. » 13Yezu arambura ikiganza, amukoraho avuga ati «Ndabishatse, kira.» Ako kanya ibibembe bye birakira. 14Nuko amubuza kugira uwo abibwira agira ati «Ahubwo genda wiyereke umuherezabitambo, kandi uture ibyo Musa yategetse abahumanuwe, maze bibabere icyemezo cy’uko wakize.» 15Barushaho kumuvuga cyane, bituma abantu benshi bashikira kumwumva no gukizwa indwara zabo. 16We ariko akanyuzamo akajya ahiherereye, agasenga.


text:
Kirehe-Abagera kuri 753 barangije amasomo yabo yo kwiga gusoma kubara no kwandika
Kuri uyu wa 21 Kamena 2012 mu karere ka Kirehe hatanzwe seritifika ku bantu bagera kuri 753 bitabiriye gahunda yo kwiga gusoma kubara no kwandika aho bavuga ko ubu More...
Nyamasheke: Abantu barenga ibihumbi bitanu bigishijwe gusoma, kwandika no kubara
Mu muhango wo gusoza itorero ry’igihugu ku rwego rw’imidugudu wabaye tariki ya 14/06/2012 abaturage barangije amasomo yo gusoma, kwandika no kubara bo mu murenge wa Karengera bahawe impamyabumenyi More...
Gisagara: Bashimishijwe no kumenya gusoma, kwandika no kubara
Abaturage bo mu karere ka Gisagara bahawe impamyabumenyi kuri uyu wagatandatu tariki ya 26 Gicurasi z’uko barangije kwiga gusoma, kwandika no kubara baratangaza ko bashimishijwe cyane no kuba barahawe More...
GISAGARA: ABANYAMABANGA NSHINGWA BIKORWA B’UTUGARI BAKOZE INAMA
tariki ya 2/2,2012 abanyamabanga nshingwa bikorwa b’ubutugari twose uko ari 59 tugize akarere ka Gisagara bagiranye inama n’ubuyobozi bw’akarere mu rwego rwo kunononsora imikorere y’aba More...
Nyamagabe: abantu basaga ibihumbi 9 barimo kwiga gusoma no kwandika
Ubuyobozi bw’ akarere ka Nyamagabe buratangaza ko mu imihigo bwahize igera kuri 48, More...


text:
Habintwari w’imyaka 47 utuye mu karere ka Gisagara,umurenge wa Gishubi, avuga ko ibyo kuragura yabitangiye mu buryo bwimbitse mu 1998 abirazwe na se wari waratangiye kubimutoza kuva akiri muto.
Mu kiganiro Duhumurizanye gitambuka kuri Radio Ijwi ry’Ibyiringiro kigaruka ku buhamya bw’aho Imana yakuye abantu ndetse n’aho ibagejeje mu rugendo rwa gikirisito, yagarutse ku mayeri abapfumu bakoresha barya iby’abandi gusa akaba ashima Imana kuko yabivuyemo akanabatizwa.
Ibikoresho n’amayeri bakoresha mu kurya utw’abandi
Habintwari avuga ko mu kuragura kwe yakoreshaga ikinyuguri, inzogera,impinga, ihembe ry’inzovu, iry’intama ndetse n’ibindi bitandukanye byamufashaga kwereka abakiriya be ko akomeye cyane.
Yagize ati “Ikinyuguri naragifataga nkazunguza harimo amasaka cyangwa utubuto tw’igiti kitwa umukunde. Impamvu nazunguzaga ikinyuguri ni ukugira ngo uje kwivuza mutere ubwoba yumve ko mfite ububasha bukomeye. Bagiraga ubwoba kuko kiba gisakuza, ugakubitaho inzogera ndetse n’akavugirizo maze umuntu ubwoba bukamutaha, agatangira kuvuga ati “Mubyeyi rwose, umfashe.”
Ihembe ry’inzovu n’iryinyaga n’iry’intama , uyu musaza ngo yabikoreshaga mu gusuzuma abarwayi, abakikoresha byose bisobekeranye maze umuntu yabikubita amaso agatangira akavuga ko uwo mupfumu afite ubuhanga buhambaye.
Abajijwe uko yakoresha ibitega mu kuvura, yagize ati “ Ibitega ntibiboneka , mu byukuri ntibibaho uretse kuba bizwi ku izina, Data yari yarambwiye ngo nzajye mbihamagara nshishemo akanya gato nisubize nahinduye ijwi, niko nabigenzaga.”
Avuga ko yari afite amoko atatu y’ibitega, icyo yahamagaraga ngo kivure abagore n’icyavuraga abagabo akagenda ahindura amajwi bitewe n’uwo agiye kuvura uwo ari we.
“ Iyo umugore yabaga aje akifuza ko namuvura nkoresheje ibitega,naragihamagaraga, nkaceceka, nkahita mpindura ijwi nkavuga bya kigore nkavuga imiti uwo murwayi agomba guhabwa mu mazina yayo.”
Hari icyitwaga Rutozirutonderimyugariro cyo cyakoreshwaga mu kuvura abagabo, uyu mupfumu ngo yakoreshaga ijwi riremereye ku buryo umugabo wese yumva ko kizanye umurindi n’imbaraga ndetse hari n’icyo yitaga ko kivura abatwa yitaga ‘Serutwa’ akigana ijwi ryabo.
Yananiwe kuvura abana be barapfa
Umugore wa Habintwari yavuze ko yabyaraye n’umugabo we abana barindwi ariko batatu bakaza gupfa ntiyabasha kubavura akaba ari byo byamuteraga umujinya.
Ati “ Njyewe namubazaga impamvu avura abandi ariko abacu bagapfa ntabinsobanurire, mbese kuri njyewe ntacyo byari bitumariye, nahoraga nifuza icyabivana mu rugo rwacu.”
Habintwari ubwe na we yagize avuga ko nubwo yabaga abona ko kuvura umuntu runaka byanze bitamubuzaga kumwaka amafaranga ubutaha yagaruka akamubwira ko atakize kubera gufata imiti nabi.
Ati “Najya kubona nkabona aragarutse ubwo rero namubwiraga ko imiti atayifashe neza ariko nkamubwira nti, reka nongere nguhe indi miti. Kandi uko namuhinduriraga imiti niko namucaga amafaranga kuko yabaga yantitirije.”
Ikindi yongeyeho ngo nuko hari abagore bazaga kumusaba umuti wo kudakubitwa n’abagabo babo nyamara iwe hahora intambara ashwana n’umugore kuko ayo yakoreraga yose yabaga ari ayo kunywera.
Uko abavugabutumwa batwitse ibyo yakoreshaga byose
Uyu mukecuru utarigeze ashyigikira ko umugabo we akora ubupfumu ngo mu kwezi gushize yagiye mu giterane cy’Abadiventisiti cyaberaga mu Murenge wabo wa Gishubi.
Umugabo we yaje kumusangayo asaba abavugabutumwa ko bajya kumutwikira ibikoresho bye akoresha mu bupfumu kuko amaze kubona ko nta nyungu abikuramo kuko apfusha abana ndetse bikanamuteranya n’abantu.
Ibintu byose babipakiye mu gafuka ngo umugore we amukubise amaso n’agafuka ke ngo yumvise yishimye kuko hari abanyamasengesho bari baratinye kubitwika .
Uyu mupfumu wahise anabatizwa mu itorero ry’Abadiventisiti b’Umunsi wa Karindwi avuga afite amahoro kuko na we yageraga aho bikamushobera akabura amaherezo yabyo.


text:
RwandAir ifatanyije na Airbus Foundation hamwe na Aviation Sans Frontières bahaye inkunga abana bafite ubumuga bwo mu mutwe n’ubw’ingingo muri iki gihe cy’iminsi mikuru ya Noheli n’Ububani.
Iyi nkunga yatanzwe kuri uyu wa Gatanu tariki 23 Ukuboza 2016 ibarirwa mu madolari ya Amerika 50,000 ikubiyemo imyenda, ibikinisho ndetse n’ibikoresho by’ubuvuzi birimo amagare byahawe ishyirahamwe Izere Mubyeyi ryita ku bana bafite ubu bumuga.
Umuyobozi Mukuru wa RwandAir, Mirenge John avuga ko abakozi b’iyi kompanyi basanzwe bakora ibikorwa nk’ibi byo gufasha abababaye ndetse ko batagomba gukora ubucuruzi gusa bashakisha amafaranga kuko ngo bagomba no kwita ku bababagana birushijeho noneho aba babaye kandi baturiye ikibuga cy’indege.
Yagize ati “Twe nk’ikigo cy’ubucuruzi cya leta, twumva ko mu byo dushinzwe tudashinzwe gusa kugura indege no gutwara abagenzi mu kirere, ariko nk’abantu tugomba kugira umutima tukamenya ko abantu bose badafite ubushobozi cyangwa amahirwe twese twagize. Ari yo mpamvu twasuye aba banta ngo tubamenye.”
Mirenge yabijeje ko nk’abaturanyi bazabahora hafi ndetse anabemerera inkunga ya miliyoni ebyiri z’amafaranga y’u Rwanda nk’inkunga yo gufasha iri shyirahamwe gusoza inzu yabo bari kubaka mu Kagari ka Karama ho mu Murenge wa Kanombe.
Kuva yashingwa mu 2004 biturutse ku babyeyi bafite abana bafite ubumuga bwo mu mutwe, Izere Mubyeyi yagize uruhare mu gukangurira abantu iby’uburenganzira bw’abana bafite ubumuga bwo mu mutwe kugeza aho ubu bamwe basigaye bajyanwa mu mashuri hakaba harimo n’abagishwa imirimo inyuranye.
Ubu uyu muryango wita ku bana 122 bari hagati y’umwaka 1 na 27 kandi muri bo 82 bari mu ishuri naho abandi baracyakorerwa ubuvuzi bw’ingingo.
Mukashyaka Agnes ukuriye uyu muryango yagize ati “Turashimira byimazeyo RwandAir n’abandi baterankunga bahaye ubufasha aba bana bafite ubumuga. Ubu n’abandi bana bari hano bafi bafite iki kibazo bashobora kutugana kuko mbere twahoraga ducumbika ariko ubu dufite aho tubarizwa hacu nubwo hari ibindi bibazo.”
Umunyamabanga Nshingwabikorwa w’Umurenge wa Kanombe, Nirere Marie Rose yijeje ubufatanye iki kigo kuko ngo agiye gukora ubuvugizi bafatanyije na RwandAir bakabona amazi mezi mu mwaka utaha kuko ngo aba bana bakeneye gufashwa kubera ko byagaragaye ko ngo iyo bitaweho bashobora kugira akamaro aho kuba umutwaro ku gihugu.
Nyiramana Valentine ufite umwana w’imyaka ibiri wavukanye ubumuga bw’ingingo avuga ko ashimira ababatekereza kuko ngo abona ko ku Isi hakiri abantu bafite ubumuntu bashobora kubatekereza ngo na bo bishime mu gihe cy’iminsi mikuru dore ko baba batishoboye.
Ngo bigaragaza ko abana babyaye bafite akamaro, ati “Mfite ibyiringiro ko umwana wanjye umunsi azashobora no gukambakamba kuko mbere atashobora no kubika inda none kubera ubugororangingo bamukorera ku kigo mbona rwose twitaweho nubwo nta cyizere twari dufite.”
Muri uyu mwaka RwandAir yaguze indege nini zo mu bwoko bwa Airbus A330 ndetse na Boeing 737-800NG ifite umwihariko wo kuba irimo internet.
Mu 2017, RwandAir irateganya kwagura ingendo zayo ikagera ku migabane ya kure harimo ingendo zo mu mijyi nka Mumbai, London na New York kandi kubera ubusabe bwa benshi ngo izongera ingendo ku mugabane wa Afurika inagure indi ndege nshya na yo yo mu bwoko bwa Boeing 737-800NG.


text:
Oda paccy na Social Mula batanze inama ku rubyiruko mu gihe hizihizwa umunsi mpuzamahanga w’umwana w’umukobwa (Amafoto na Video)
Ni ibirori byari byateguwe na AHF Rwanda ku gicamunsi cyo kuwa 18 ukwakira 2017 mu rwego rwo kwizihiza umunsi mpuzamahanga wahariwe umwana w’umukobwa wabaye taliki ya 11 z’uku kwezi ku rwego rw’isi.
Ni muri urwo rwego abahanzi nka Oda Paccy na Social Mula bari batumiwe gutaramira no kugira inama aba bana nka bamwe mu bahanzi b’ urubyiruko bamaze kuba ubukombe hano mu Rwanda.
Paccy uherutse kuzana agashya mu mafoto ubwo yifotozaga yikinzeho ikoma yaje kuririmba nyuma aza gutanga ubutumwa agira ati " rubyiruko ni byiza ko twirinda ibishuko bituganisha mu busambanyi kuko byatuviramo kwandura SIDA cyangwa ugasanga abana b’abakobwa bakurijemo inda zitifuzwaga. Ni byiza rero kubyirinda kugirango tube tuvamo abapapa ndetse n’abamama babereye igihugu."
Kuri Social Mula nawe ntiyari kuripfana kuko yaje gutanga ubutumwa mu gihe yari arimo kuririmba agira ati" muramutse mwirinze ingeso mbi nk’ibiyobyabwenge, mukagendera mu nzira nziza zishoboka mwirinda ubusambanyi, nta kabuza twazagira igihugu cy’iza gifite abantu barangwa n’uburere ndetse n’ubuzima kandi buri wese ageraheze abigire ibye".
Uretse aba bahanzi kandi uyu munsi wari ufite insanganyamatsiko igira iti" Twubake u Rwanda Twifuza Twubaka uburere bw’abana mu miryango wari witabiriwe n’abashyitsi bakomeye nka Visi Meya ushinzwe imibereho myiza y’abaturage mu mujyi wa Kigali, Umuyobozi wa AHF Rwanda ,Igisonga cya gatatucya Miss Rwanda Kalimpinya Queen, uhagarariye Migeprof ndetse n’uhagarariye inama y’igihugu y’abagore.
Muri ibi bihe rero isi yose iha kandi ikanazirikana agaciro k’umwana w’umukobwa, ibirori byabereye mu rwunge rw’amashuri rwa Kagugu mu karere ka Gasabo mu mujyi wa Kigali aho abanyeshuri bakiri bato ( amashuri abanza n’ikiciro rusange) bahabwaga inama ndetse n’inyigisho zigiye zitandukanye k’ubuzima bw’ imyororokere ahanini barwanya inda zitateguwe ku bana b’abakobwa bakiri bato ndetse no kurwanya agakoko gatera SIDA.
Amafoto
Oda Paccy yasusurukije abanyeshuli baranezerwa
Social Mula yatumye abana yatunguwe n’abana babyina indirimbo ze
Irebere Video ya Paccy asusurutsa abanyeshuli


text:
AMATEKA Y'I NTUMWA YA ALLAH ZAKARIYA( ALLAH AMUHE AMAHORO N'IMIGISHA)
Intumwa ya Allah Zakariya Imana imwishimire yagarutsweho muri Qor'ani ntagatifu mu bice Umunani bya Qor'ani. usibye ko ibisekuru bye bitavugwa muri Qor'ani cyangwa mu bitabo by'abahanuzi bahawe ibitabo. ahubwo hari undi Zakariya Qor'ani itigeze ivugaho narimwe dusanga mu bitabo by'amategeko by'abakiristo akaba ari we Zakariya mwene Bar'khiya wabaye ho kungoma ya Dariyusu mbere y'ivugka rya Yesu Kristu ho imyaka magana atatu (300) n'imisago. Akaba yarahanuye mu gitabo cye igice cya cyenda kubuyobozi bwa Khalifa Omari Ibnul Khatwabi n'insinzi ye mu murwa wa Yerusalemu (UR-SHALIM) ahamagarira abawutuye Inzira ya Allah yuriye indogobe ariwe bamwe mu ba Kristo basobanura ko uvugwa ari Yesu, naho Abayahudi bagasobanura ko ari Yesu wabo bategereje, usibye ko Yesu Nyirizina yaje, ahubwo uwo Abayahudi bategereje ari Masihu Dajal (Anti-Christ).
Ariko Zakariya uvugwa hano muri Qor'ani ni se wa Yahaya Imana ibishimire bigaragara ko ari umwe mubagize uruhare mu mirimo ihoraho yo gutunganya no gusukura HEKALU (urusengero)akaba ariwe Lawi. Ubwo Umugore wa Imrani (Hana) yasezeranyaga Imana ko nabyara umwana azamugira umukozi wa HEKALU, abyaye asanga umwana ari umukobwa ariwe wiswe Mariyamu (Mariya) nibwo yamujyanye kuri Hekalu, buri wese mu abakozi bayo yifuje gufata uwo mwana ngo amurere anamwiteho by'umwihariko. Biba ngombwa ko bakora tombora yo kubona uwamwitaho,nuko rero tombora yaguye kuri Zakariya, Zakariya aramurera, ninaho Imana ivuga muri Qor'ani iti:
"Kandi ntiwari kumwe nabo ubwo banagaga amakaramu yabo(batombora), ntiwari kumwe nabo nanone ubwo bajyaga impaka"
Qorani 3:44
Zakariya yari umugabo wa Nyinawabo wa Mariyamu na Hadithi ya Miraji ivuga ko Yesu na Yahaya banyina bavaga inda imwe birashoboka kubw'ibitangaza bikomeye Zakariya Yabonaga cyane ibyakorerwaga Mariyamu nko guhabwa amafunguro adasanzwe mubihe bidasanzwe aza kugera ubwo amubaza ati: "Yewe Mariyamu, aya mafunguro uyakura he? Aramusubiza ati: " Aturuka ku Mana,ifungurira uwo ishaka itamubariye" Qorani 3:37 Intumwa ya Allah Zakariya yari ageze mu zabukuru Imbaraga zaramushiranye n'imvi zaramubanye uruyenzi, ni nabwo umugore we yarakuze ageze mu rwego rwo kwiheba ko atakibyaye ngo abone akana nk'abandi babyeyi. Ariko buri gihe yahoraga afite impungenge kurubyaro rwa Israheli(Yakobo) ko namara gutanga (gupfa) batazabona undi muntu w'intungane ku Mana uzajya abakebura ngo abasubize ku murongo wo gusenga Imana imwe, kuyubaha no kuyigandukira, amaze kubona ko Imana ishobora byose kandi itangira igihe ishakiye, ashingiye no kubitangaza by'amafunguro yabonye kuri Mariyamu mu gihe kitari icyayo, byamuteye akanyabugabo ngo nawe asabe Imana imukorere ibitanganza abyare akana ko muzabukuru maze kazasigarane inshingano yari afite zo kuyobora ubwoko bwa Israheli mu nzira itunganye.
Allah yaravuze ati:
" Nibwo Zakariya yasabaga Allah aravuga ati: "Mana yanjye nanjye mpa ingabire y'urubyaro rwiza rutunganye kuko ni wowe wakira gutakamba n'ubusabe bwose".
Qor'ani 3: 38
Nanone Allah yaravuze ati" Uru ni urwibutso rw'inema za Allah ku mugaragu we Zakariya, ubwo yahamagaraga (yatakambiraga) Allah mwi ibanga agira ati: " Mana yanjye murezi wa byose, Amagufa yanjye amaze kugira intege nke (ndashaje) n'umutwe wanjye wuzuye imvi, kandi Mana yanjye ntiwigeze narimwe usubiza inyuma gutakamba kwanjye, mu by'ukuri mfite ubwoba n'impungenge kubantu banjye igihe nzaba nta kiriho, kandi umugore wanjye ni urubereri, ndagusaba ngo umpe umwana wo kunzungura kandi ushimishije, uzazungura n'umuryango wa Yakobo".
Nibwo yasubizwaga na Allah
" Yewe Zakariya , mukuri twe tuguhaye inkuru nziza ishimishije ko ugiye kubona umwana w'umuhungu azitwa Yahaya, kandi iryo zina nta wundi twigeze turiha mbere ye", arasubiza ati: " Mana yanjye nzabona umwana nte kandi umugore wanjye ari urubereri nanjye ubwanjye ngeze muzabukuru" arasubizwa ati: " Uko niko Allah wawe avuze: " Ibyo kuri njye biroroshye, ibuka ko nawe ubwawe mbere y'ubu nakuremye ntacyo wari cyo, asaba Allah ngo amuhe ikimenyetso cyo kumugaragariza ko uwo mwana agiye kuboneka, abwirwa ko azagobwa ururimi ntashobore kuvugisha abantu igihe cy'iminsi itatu n'amajoro atatu bikurikirana , nibwo yavaga kuruhimbi asanga abantu be, abacira amarenga abasaba gusingiza Allah, uko bukeye n'uko bwije".
Qor'ani19: 2-11.
INTUMWA YA ALLAH YAHAYA ALLAH AMUHE AMAHORO N'IMIGISHA.
Ubwo Umugore w'Intumwa ya Allah Zakariya yari atwite (Hana) ninabwo Umwari Mariya yari atwite inda y'Intumwa ya Allah Yesu mwene Mariya nibwo yabyaye Yahaya (Allah amuhe amahoro n'imigisha) Allah yaravuze ati:
" Ibuka Zakariya ubwo yabwiraga Allah ati: " Mana yanjye wowe murezi wa byose, nkura mu bwigunge umpe umusimbura kuko ni wowe utanga ingabire y'uburage, Allah yakira ubusabe bwe, amuha Yahaya, umugore we (Hawa) turamutegura ngo abyare (asubira mu mihango) ibyo twakoze kubera ko bombi (Zakariya n'umugore we) bihutiraga gukora ibyiza bidushimisha, kandi batwambazaga bafite ubwuzu n'ishyushyu, bakagira no gutinya Allah mubikorwa byabo byose no kwicisha bugufi".
Qor'an 21: 89-90
Intumwa ya Allah Yahaya mwene Zakariya (Allah amuhe amahoro n'igisha) iba iravutse usibye ko nta mateka y'ubwana bwe dufite cyangwa ngo tubisange mubahawe ibitabo.
Ibindi bitabo by'amategeko byemeza ko Yahaya mubuzima bwe yakoze umurimo wa Allah akarara aho bumwiriyeho kugasozi, yari atunzwe n'imbuto cyangwa ibyatsi byo kugasozi, kenshi yaryaga isanane n'ubuhura. Bemeza kandi ko Yahaya (Allah amuhe amahoro n'imigisha) yari asobanukiwe byimazeyo amategeko y'Intumwa ya Allah Musa (Allah amuhe amahoro n'imigisha) kuburyo uwagiraga ikibazo ari we yasobanuzaga, umwe mu bami ba Palestina witwaga HERODE yashatse umukobwa yari Abereye Se wabo witwaga HERODIYA . Herodiya uwo akaba yari afite umukobwa yatahanye aho kwa Herode, iyo mibanire yabo ntabwo yashimishije Intumwa ya Allah Yahaya kuburyo yayamaganye kumugaragaro kuko ari umuziro .
Herodiya n'umukobwa we ntibishimiye Imvugo za Yahaya kuko babonaga ko zibakura mu bususuruke (mu buzima buryoshye) aho ibwami kumunsi mukuru Umwami yaje, kwizihiza yatumiye ibikomerezwa byo mugihugu cye yari yarashyizeho intego ko uzabyina agashimisha abashyitsi be azajya ahabwa igihembo gishimishije kandi ashaka. Nibwo Herodiya yategekaga umukobwa we kuza kubyina yivuye inyuma maze akaza gusaba ko bica Yahaya mwene Zakariya, ninako byagenze usibye ko Umwami yaje kumubwira ati: "saba ikindi, umukobwa ati: nta kindi nshaka usibye umutwe wa Yohana (Yahaya) bitewe n'uko Umwami ativuguruza mw'ijambo, byabaye ngombwa ko Yahaya (Allah amuhe amahoro n'imigisha) bamuca umutwe (baramwica) bawuzanira Herodiya kumbehe, Intumwa ya Allah Yahaya ni umwe mu Ntumwa n'abahanuzi Allah yahaye uwo murimo bakiri abana. " Yewe Yahaya akira igitabo ushikamye, kandi twamuhaye ubushishozi akiri muto tumuha igikundiro (impuhwe), turamweza (atandukana n'ibyaha) aba umugandukira Mana, abera umwiza ababyeyi be kenshi ntiyigeze aba indakoreka (ikigenge) ".
Kandi amahoro abe kuri we kumunsi yavutseho n'umunsi we wo gupfa n'umunsi azazuka ari muzima". Qor'ani 19:12-15 Uyu Yahaya ni we nkuru nziza Malayika yazaniye Zakariya ubwo yamusangaga kuruhumbi akora amasengesho akamubwira ati:
" Imana iguhaye inkurunziza y'umwana uzitwa Yahaya uzemeza ijambo rya Allah (Issa) akazaba Imanzi n'umunyacyubahiro, kandi akazaba umuhanuzi kubantu beza".
Qor'ani 21: 39.
Niwe Ibnu Shihab atubwira ko umunsi umwe Intumwa ya Allah Muhammadi (Allahu amuhe amahoro n'imigisha) yasanze abasangirangendo bibukiranya kubyiza by'Intumwa n'abahanuzi bamwe bati: "Yese yari Roho ya Allah n'ijambo ryayo, abandi bati "Musa yavuganaga na Allah, Abandi bati : "Ibrahimu yari "Umukunzi n'inshuti ya Allah, Intumwa ya Allah irababwira iti: " Ko musiga Mutabaruka mwene Mutabaruka watungwaga n'ibiti by'ishyamba akiyambarira ubwoya bw'amatungo, kubera gutinya kugwa mu byaha". Yashakaga kuvuga Yahaya mwene Zakariya (Allah abahe amahoro n'imigisha) ni nawe Yahaya (Yohana Mubatiza) wabatirizaga abantu muri yorodani, abakiza ibyaha, bemeza ko yabatije na Yesu amwereka Abayahudi, ni Yahaya Abayahudi babajije bati: " Ko ubatiza ni wowe ELIYA? Ati : Oya, ni wowe Yesu: Ati: Oya. Ni wowe wa muhanuzi ? ati: Oya, none ubatiriza iki? Ati: "Ninjye jwi rirangururira mubutayu, rigira riti: "Nimutunganye inzira y'uwiteka, kuko ubwami bw'ijuru buri hafi.
Umusozo


text:
INZIRA ZAYO ZIRUTA IZACU
Kuva 2:10 “Umwana arakura, amushyira umukobwa wa Farawo, ahinduka umwana we. Amwita Mose ati “Ni uko namukuye mu mazi.”
Mu gihe cy’ivuka rya Mose , ubwoko bw’abisirayeli bwari imbata mu gihugu cya Egiputa kandi hariho itekegeko rya Farawo yuko buri ruhinja rw’umuhungu rugomba kwicwa. Ni kuyihe mpamvu yuko kurakarira ishyanga runaka?Satani yamenye ejo hazaza ha Isirayeli yuko muri iryo shyanga hazakomokamo Mesiya ; Yesu Kristo uwo binyuze muri we amahanga yose azakizwa.
Iyi niyo mpamvu Imana yagambiriye gukiza Mose igihe yari akiri uruhinja kuko yagombaga kuyobora ubwoko bw’Isirayeli. Iyo Mose atarokoka kiriya gihe, nta Isirayeli yari kubaho;nt na Mesiya wari kubaho kandi n’agakiza k’amahanga ntikari kubaho.
Kuva 2:2-4 “…
Uwo mugore asama inda abyara umuhungu, maze abonye ko ari umwana mwiza, amuhisha amezi atatu.
3. Ananiwe guhora amuhisha, amubohera akato gapfundikiye mu ntamyi, agasiga ibumba n’ubushishi, ashyiramo uwo mwana, agashyira mu rufunzo rwo ku nkombe y’uruzi.
Mushiki we aramwitarura, ngo amenye ikiri bumubeho.
”.
Imana yakoresheje abagore babiri b’abacakara basuzuguritse n’agatebo kaboshwe mu rufunzo mu gukiza umugaragu wayo Mose kugira ngo yerekane uko inzira zayo zitandukanye nizacu.Yatoranije abaswa ngo ikoze isoni abanyabwenge, ibinyantege nke byo mw’isi ngo ikoze isoni ibikomeye kandi n’ibyoroheje byo mw’isi n’ibihinyurwa n’ibitariho ngo ikureho ibiriho, Imana yarabitoranije ngo ihindure ubusa ibiriho.(1 Abakorinto 1:27-28).
Ntabwo dukwiye gucira Imana urubanza bigendanye nibyo tubonesha amaso, kubera ko imbaraga zidahishwe mu bigaragara ahubwo mu bitagaragara. Niba ibintu bitagenda nkuko wabyitegaga ntibivuze ko idakora. Ntukizere ibinyoma bya satani ;ntutakaze ukwizera hejuru yibyo uri kunyuramo uyu munsi, ibisa nk’ibigana iherezo biraza kuzamura icyubahiro cy’Imana.
Editor


text:
Umuco wo kwishingikiriza ubwoko wagakwiye kuranduka burundu hakimikwa ubushobozi-Capt Kirenga
Capt. Egide Kirenga ushinzwe guhuza abasirikare n’abasivile muri tumwe mu turere two mu ntara y’Amajyepfo yasabye abatuye umurenge wa Nyamabuye mu karere ka Muhanga mu ntara y’Amajyepfo ko More...
Rwanda : Abanyarwanda barashishikarizwa kugira umuco wo gusoma
Hamwe mu masomero y’amashuri ibitabo babibika mu makarito N’ubwo u Rwanda rugaragaza intambwe rumaze gutera mu guteza imbere uburezi haba mukorohereza abana kwiga amashuri abanza n’ayisumbuye More...
Gakenke : Urubyiruko rwahawe umukoro wo kuba umusemburo w’impinduka nziza
Mu gikorwa cyo gusoza itorero ry’igihugu ry’abanyeshuri barangije amashuri yisumbuye cyabaye tariki ya 14/12/2011 abitabiriye iryo torero bahamagariwe kuba umusemburo w’impinduramatwara nziza More...


text:
Kuki mudakoresha umusaraba?
Abantu benshi bumva ko umusaraba ari ikimenyetso kiranga Ubukristo. Nubwo Abahamya ba Yehova na bo ari Abakristo, ntibakoresha umusaraba. Kuki?
Imwe mu mpamvu zibitera ni uko Bibiliya ivuga ko Yesu atapfiriye ku musaraba; ahubwo ni ku giti. Byongeye kandi, Bibiliya isaba Abakristo ikomeje ko ‘bahunga ibikorwa byo gusenga ibigirwamana,’ harimo no gukoresha umusaraba.
Birashishikaje kuba Yesu yaravuze ati “ni byo bose bazabamenyeraho ko muri abigishwa banjye, nimukundana” (Yohana 13:


text:
Ese wabagaho na mbere y’uko uvuka?
“Abantu bariho ubu bigeze kubaho, barapfa maze bongera kuvuka. Nanone kandi roho z’abapfuye zikomeza kubaho.”—PLATON, UMUHANGA MU BYA FILOZOFIYA W’UMUGIRIKI WO MU KINYEJANA CYA 5 MBERE YA YESU, ASUBIRAMO IBYAVUZWE NA “SOCRATES.”
“Kubera ko ubugingo buba bukeneye umubiri bubamo kandi bukaba butandukanye n’umubiri, bushobora kuba mu mibiri itandukanye, bukava mu mubiri umwe bujya mu wundi.”—GIORDANO BRUNO, UMUHANGA MU BYA FILOZOFIYA W’UMUTALIYANI WO MU KINYEJANA CYA 16.
“Abantu ntibapfa; baba bameze nk’abapfuye, ariko si byo . . . [Ubugingo] bwabo butangira kureba ibibera mu isi nk’uburebera mu idirishya, kuko buba bwimukiye mu wundi muntu, bumerewe neza kandi butuje.”—RALPH WALDO EMERSON, UMWANDITSI AKABA N’UMUSIZI W’UMUNYAMERIKA WO MU KINYEJANA CYA 19.
ESE waba waribajije uwo uri we by’ukuri? Ese waba waribajije niba warabagaho na mbere y’uko uvuka? Niba warabyibajije, si wowe wenyine. Kuva kera cyane, abantu bo mu Burasirazuba no mu Burengerazuba bw’isi bagiye bibaza ibyo bibazo. Mu gushakisha ibisubizo, bamwe muri bo batangiye kwemera inyigisho y’uko iyo umuntu apfuye, ubugingo bwe buva mu mubiri bukimukira mu wundi mubiri, waba uw’abantu, uw’inyamaswa cyangwa mu kimera, agakomeza kubaho ubuziraherezo.
None se nubwo hari abo iyo myizerere ishobora kunyura, twabwirwa n’iki ko ari ukuri? Ni iki Ijambo ry’Imana Bibiliya ribivugaho? Ariko mbere na mbere, twagombye kwibaza aho icyo gitekerezo cyakomotse.
Aho icyo gitekerezo cyakomotse
Intiti n’abahanga mu by’amateka bavuga ko abaturage bo muri Babuloni, umugi washinzwe mu mpera z’ikinyagihumbi cya gatatu Mbere ya Yesu, bumvaga ko ubugingo bw’umuntu budapfa. Mu gitabo Morris Jastrow Jr yanditse, yaravuze ati “twabonye ko igitekerezo cy’uko ubugingo budapfa, cyashishikazaga cyane abahanga mu bya tewolojiya b’Abanyababuloni.” Yavuze ko Abanyababuloni bumvaga ko “urupfu ari inzira umuntu anyuramo agiye mu bundi buzima. Nta gushidikanya ko kuba abantu barananiwe kwiyumvisha ko iyo umuntu apfuye aba apfuye burundu, ari byo byatumye bahimba icyo gitekerezo cya kera cy’uko ubugingo bw’umuntu bwimukira mu kindi kinyabuzima bugakomeza kubaho.”—The Religion of Babylonia and Assyria.
Iyo nyigisho yavuye i Babuloni maze itangira gukwirakwira mu bihugu bitandukanye byo muri iyo si ya kera. Abahanga mu bya filozofiya b’Abahindi bahereye kuri iyo nyigisho, maze bahimba inyigisho ivuga ibyo gupfa no kwimukira mu bundi buzima, ishingiye ku itegeko rivuga ko ikibaho cyose kiba gifite ikigitera. Iyo nyigisho ni yo bise Karma. Abahanga mu bya filozofiya b’Abagiriki bazwi cyane na bo batangiye kwemera iyo nyigisho bituma yemerwa n’abandi bantu benshi.
Muri iki gihe, abantu benshi bo mu bihugu bitandukanye byo mu Burengerazuba bw’isi batangiye gushishikazwa n’icyo gitekerezo kivuga ko iyo umuntu apfuye, ubuzima bwe bwimukira mu kindi kinyabuzima. Abantu b’ibyamamare n’urubyiruko rwo muri iki gihe basigaye bashishikazwa n’imigenzo hamwe n’inyigisho z’amadini yo mu Burasirazuba. Ubu hari ibitabo byinshi n’imbuga nyinshi za interineti bivuga ibirebana n’abantu bavuga uko bari babayeho mbere yo kuvuka. Hari ikindi kintu kirimo gikwirakwira mu bihugu byinshi, bita ubuvuzi bushingiye ku mibereho y’igihe cyahise. Muri ubwo buvuzi hakoreshwa uburyo bwo gushyira abantu mu ruhwiko kugira ngo bamenye uko babagaho bataravukira ku isi, maze bikabafasha gusobanukirwa ubuzima bwabo n’imyitwarire bafite muri iki gihe.
Ese koko ubugingo bwimukira mu kindi kinyabuzima?
Nubwo inyigisho ivuga ko ubugingo budapfa ahubwo ko bwimukira mu kindi kinyabuzima ari iya kera cyane, ikibazo cy’ingenzi ni ukumenya niba ari ukuri koko. Kubera ko turi Abakristo, twagombye kumenya niba iyo nyigisho ishingiye kuri Bibiliya (Yohana 17:17). Umuremyi wacu Yehova Imana, ari we dukesha ubuzima kandi akaba ari we ‘uhishura amabanga,’ aduhishurira byinshi ku birebana n’ubuzima n’urupfu, ibyo tukaba tutari kubimenya tubisobanuriwe n’abantu nkatwe. Dushobora kwiringira ko Ijambo rye Bibiliya rishobora kudusubiza ibibazo birebana n’iyo ngingo.—Daniyeli 2:28; Ibyakozwe 17:28.
Nitwiga Bibiliya tubyitondeye, tuzamenya icyo Imana ivuga ku birebana n’uko bitugendekera iyo dupfuye. Urugero, mu Ntangiriro 3:19, hari amagambo Imana yabwiye Adamu, igihe we na Eva bari bamaze kuyisuzugura. Yaravuze iti “uzajya ubona ibyokurya ubanje kwiyuha akuya kugeza aho uzasubirira mu butaka, kuko ari mo wakuwe. Uri umukungugu kandi mu mukungugu ni mo uzasubira.” Adamu yaremwe mu mukungugu, apfuye asubira mu mukungugu. Ibyo Imana yavuze kuri iyo ngingo birumvikana rwose. Ku bw’ibyo, iyo umuntu apfuye ntiyongera kuvukira mu wundi; ahubwo ntaba akiriho. * Kimwe n’uko ubushyuhe ari ikinyuranyo cy’ubukonje, ibihe by’imvura bigatandukana n’iby’izuba, umucyo ukaba utandukanye n’umwijima, ni ko n’urupfu rutandukanye n’ubuzima. Iyo umuntu apfuye aba apfuye nyine. Ese icyo si igisubizo cyoroshye kandi cyumvikana?
Ku bw’ibyo, hari impamvu nyinshi zituma abantu bongera gutekereza ku byababayeho kera. Kugeza ubu, abantu ntibarasobanukirwa neza imikorere y’ubwonko bw’umuntu, hakubiyemo ibyo umuntu akora atabizi, uko imiti ikora mu mubiri w’umuntu cyangwa impamvu zitera ihungabana. Inzozi n’ibintu umuntu atekereza ko byabayeho bitewe n’amakuru menshi abitse mu bwonko, bishobora kuba bisobanutse ku buryo wagira ngo byabayeho koko. Rimwe na rimwe imyuka mibi ishobora gutuma dutekereza ibintu birenze ubwenge bwacu, tukumva ko ari ukuri kandi bitabaho.—1 Samweli 28:7-19.
Ni ibisanzwe ko umuntu agira icyifuzo cyo kubaho no kumenya iby’igihe kizaza. Ariko se icyo cyifuzo gituruka he? Birashishikaje kuba Bibiliya ivuga ibirebana n’Umuremyi wacu, igira iti “[Imana] yashyize mu mitima y’abantu igitekerezo cyo kubaho iteka” (Umubwiriza 3:11). Ni yo mpamvu abantu bagira icyifuzo kivuye ku mutima cyo kubaho ubuziraherezo.
Kubera ko Umuremyi wacu ari we Yehova Imana yashyize mu mitima yacu icyifuzo cyo kubaho iteka, byari bikwiriye ko anadusobanurira uko twazabigeraho. Bibiliya ivuga ko Umuremyi wacu afite umugambi uhebuje wo guha umugisha abantu bumvira, bakazabaho iteka ku isi izahinduka paradizo. Dawidi umwanditsi wa zaburi, yarahumekewe maze aravuga ati “abakiranutsi bazaragwa isi, kandi bazayituraho iteka ryose” (Zaburi 37:29). Umuzuko ni inyigisho y’ibanze ishingiye kuri Bibiliya, ifitanye isano ya bugufi n’umugambi w’iteka w’Imana.—Ibyakozwe 24:15; 1 Abakorinto 15:16-19.
Ibyiringiro bidashidikanywaho by’umuzuko
Bibiliya irimo inkuru umunani zifitiwe gihamya zivuga iby’abantu bazutse. * Ni abantu bazutse; si abantu bapfuye ngo ubuzima bwabo bwimukire mu bindi binyabuzima. Iyo abo bantu bapfuye babaga bamaze kuzuka, abagize imiryango yabo bahitaga babamenya. Muri izo nkuru zose, nta n’imwe ivuga ko bene wabo b’uwabaga yarapfuye bajyaga kumushakishiriza mu mpinja zabaga zavutse, zaba iza hafi cyangwa iza kure, bumva wenda ko ubugingo bwe bwimukiye muri rumwe muri izo mpinja.—Yohana 11:43-45.
Duhumurizwa cyane no kumenya ko Ijambo ry’Imana rivuga ko abenshi mu bapfuye bazazuka bakaba mu isi nshya y’Imana, izasimbura vuba aha iyi si mbi turimo (2 Petero 3:13, 14). Yehova azirikana uko abantu babarirwa muri za miriyari bapfuye bari bateye, kuko ari Imana ifite ubwenge butagira akagero kandi butunganye. Tekereza nawe, Imana yibuka n’amazina y’inyenyeri zose (Zaburi 147:4; Ibyahishuwe 20:13)! Igihe izaba imaze kuzura abantu babayeho mu bihe bitandukanye ikabashyira mu isi nshya yayo, buri wese azamenya igisekuru cye n’abakurambere be. Mbega ibyiringiro bihebuje!
^ par. 13 Niba wifuza ibindi bisobanuro, reba igice cya 6 kigira kiti “Abapfuye bari hehe?,” mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova.
^ par. 18 Izo nkuru zivuga iby’abantu bazutse ziboneka mu 1 Abami 17:17-24; 2 Abami 4:32-37; 13:20, 21; Luka 7:11-17; 8:40-56; Yohana 11:38-44 no mu Byakozwe 9:36-42; 20:7-12. Igihe uri bube usoma izo nkuru, uri buze kwibonera ko iyo abo bantu bazukaga, habaga hari abantu benshi babireba. Indi nkuru ya cyenda ni ivuga uko Yesu Kristo yazutse.—Yohana 20:1-18.


text:
Bimwe mu biranga ba Claudette
Claudette ni umukobwa cyangwa umugore uhamye, ntakinishwa , niyo umurebye inyuma ubona ko ari wa muntu udakinishwa.
Ni umunyengufu bamwe bashobora kumwita igishegabo kuko nta mirimo adakora , niyo yaba ikenera ingufu zihambaye.
Agira gahunda ,ibintu bye byose biba biri ku murongo kandi bituma yanga umuntu umuvangira.
Akunda kwigenga ntabwo akunda umuntu umuha amategeko nubwo we akunda kuyatanga bikomeye.
Agira amatsiko kandi buri munsi ahora yiteguye ku buryo ntacyo wamubeshya
Ntabwo agira imyitwarire ya gikobwa kandi kuri we yemera ko kuba wagira icyo ugeraho bitagombera kuba ufite imyaka myinshi.


text:
Uyu musore w’imyaka 20 y’amavuko yari asanzwe atuye mu mudugudu wa Kabagendera, Akagari ka Sovu mu Murenge wa Huye, akaba yari akiri ingaragu kandi abana n’ababyeyi be.
Bamwe mu babonye umurambo we bavuga ko bamusanze mu gashyamba kari mu Murenge wa Mbazi uhana imbibi n’uwo yari atuyemo wa Huye.
Umwe yagize ati “Twamubonye hagati ya saa saba na saa munani mu gashyamba kari mu Kagari ka Rugango mu Murenge wa Mbazi yapfuye, icyakora ab’iwabo bavuga ko yari asanzwe arwara igicuri, bakeka ko ari cyo cyamufashe kikamuhitana”.
Umuyobozi wungirije w’akagari ka Sovu, Liliane Uwimbabazi avuga ko umuryango w’uwo musore wemeza ko yahoze ari muzima kuko yari yiriwe akora imirimo yo mu rugo, bityo bagakeka ko yazize igicuri kuko nta gikomere bamusanganye.
Umunyamabanga Nshingwabikorwa w’Umurenge wa Huye, Cassien Dukundimana, yabwiye IGIHE ko umurambo w’uwo musore wajyanwe ku bitaro bya CHUB gukorerwa isuzuma.
Dukundimana ati “Amakuru avuga ko yari asanzwe arwara igicuri wenda akaba yituye hasi, ariko umurambo wajyanywe ku bitaro kugira ngo hakorwe isuzuma, kandi hari gukorwa n’iperereza kugira ngo hamenyekane ukuri ku rupfu rwe”.


text:
Abantu bavuga iri jambo batazi icyo risobanura: ubusanzwe iyo nka nyakubahwa perezida (présiedent) w’igihugu yagombaga kujya ahantu, bikaba ngombwa ko atajyayo akohereza intumwa, iyo ntumwa igenda mu izina rya perezida, yagera yo igahabwa ijambo mu kimbo cya nyakubahwa wamutumye. Ni ukuvuga ngo: ibyo iyo ntumwa ivuze byose bifatwa ko ari perezida wabivuze, kuko atavuga ibye ahubwo avuga ibyo yatumwe na perezida kuvuga.
Iyo umuntu rero avuze ibintu agatangira kuvuga ngo “mu izina rya Yesu”, bisobanura ko ibyo arimo avuga atari ibye, ko ahubwo ari Yesu urimo kuvuga. Kandi gusenga mu izina rya Yesu, ni ukuvuga ko atari wowe ubwira Imana, ahubwo ni Yesu uba ubwira Imana ibyifuzo byawe. Iyo rero usenze warangiza ukavuga uti: “mbisabye mu izina rya Yesu”, ni nko kubwira Imana ngo: si jye ubigusabye, ahubwo ni Yesu ubigusabye. Yesu yaravuze ngo: icyo muzasaba Data cyose mu izina ryanjye muzagihabwa (Yohana 16:23). Impamvu dusenga rimwe na rimwe ntidusubizwe, burya ibyinshi tuba twabisabye ku bwacu, ntituba twabisabye mu izina rya Yesu: kuko nta kintu na kimwe Yesu yasaba Imana ngo itakimuha. Gusenga mu izina rya Yesu rero: ni ugusenga wuzuye Umwuka Wera, kuburyo utavuga ubushake bwawe ahubwo ukavuga ibyo Umwuka Wera akubwiye kuvuga, icyo gihe ibyo usabye byose urabihabwa.
Nanone igihe cyose usenga uri mu murongo w’ijambo ry’Imana, nabwo uba usenga mu izina rya Yesu kuko uba mu nzira y’Ijambo rye, gusa aha biba bishoboka ko n’ak’ubumuntu kaziramo ukaba wavuga n’ibyawe. Ariko iyo wuzuye Umwuka Wera bwo aba ari akarusho, kuko uvuga gusa ibyo Umwuka Wera akubwiye kuvuga. Akenshi usenga bene iryo sengesho aba anavuga mu ndimi nshya, yatwawe yumva yageze mu yinsi si.
Hari abantu bafite ingeso yo kuvuga bishakiye byose ngo “mu izina rya Yesu”. Nshuti zanjye ndababuriye, icyo ni icyaha imbere y’Imana: harimo kubeshya no gukinisha izina rya Yesu, ababikora rero mubyihane.
Inyigisho muyigejejweho na Evangelist Munyeshyaka Jean Paul.